Realiti Manusiawi Dalam Ghost In The Shell

Bagi peminat filem biasa, ramai menganggap Ghost in the Shell (GITS) yang keluar pada beberapa bulan lepas hanya sekadar cubaan Hollywood mengadaptasi karya Masamune Shirow ke layar perak untuk meraih keuntungan komersial tanpa menyentuh sedikit pun falsafah yang terkandung dalam komik tersebut. Walaupun ia cuba disokong dengan lakonan mantap Scarlett Johannsson (Captain America: Civil War, Lucy) sebagai Mira Killian (nama samaran untuk watak utama, Motoko Kusanagi) dan kesan khas yang mengagumkan, ia tidak sedikit pun mengurangkan keraguan peminat tentang cubaan Hollywood ini.

Bahkan, ada yang beranggapan jika dibandingkan filem arahan Rupert Sanders ini dengan filem-filem Ghost in the Shell arahan Mamoru Oshii (GITS 1995 dan Innocence), Kenji Kamiyama (GITS: Solid State Society) dan Kazuya Nomura (GITS: Arise (New Movie), filem-filem ini dilihat jauh lebih baik dan mengikut bayangan Shirow seperti dalam komik.

GITS bagi saya bukan saja satu karya anime yang perlu dikagumi, ia juga sebenarnya satu cerminan kepada diri kita akan realiti yang berlaku di luar sana. Bukan mahu menakutkan tetapi hakikatnya, terlalu banyak persamaan realiti kita dengan realiti yang ditonjolkan oleh Shirow walaupun cerita tersebut ditulis pada akhir 80-an.

Salah satu darinya ialah ketaksuban manusia kepada teknologi hari ini. Ya, teknologi sudah menjadi sebahagian daripada kehidupan seharian kita tetapi jika manusia terlalu bergantung kepada mesin dan teknologi, tanpa disedari, kita sebenarnya sedang menulis skrip kepupusan kita sendiri. Ketaksuban manusia pada teknologi menyebabkan kita tidak lagi berhubung secara peribadi dengan orang lain kerana masa kita sudah dihabiskan untuk teknologi seperti laman media sosial dan telefon bimbit.

Bukan itu saja, tanpa disedari, walaupun teknologi itu sendiri bersifat memudahkan, ia sebenarnya menyebabkan kita semakin kehilangan hubungan dengan kemahiran-kemahiran orang terdahulu termasuk perkara bersifat asas. Isu ini diulas dengan panjang lebar dalam GITS dan ia sebenarnya satu realiti yang amat menakutkan. Selain GITS, filem Inception turut menyentuh isu yang sama di mana manusia menggunakan mesin mimpi untuk bermimpi sehingga mereka hilang hubungan dengan dunia luar dan menganggap mesin tersebut penghubung kepada mimpi mereka.

Kedua, Shirow turut menyentuh soal hubungan korporat dengan kerajaan di mana kedua-duanya punya kepentingan yang bertindih sehingga sukar untuk membezakan kepentingan kedua-dua pihak ini terutama dalam isu-isu sensitif. Pihak korporat akan melobi kepentingan mereka kepada pihak kerajaan sementara pihak kerajaan akan berusaha menunaikannya dengan perlaksanaan polisi-polisi, adakalanya polisi tersebut bersifat berat sebelah dan hanya menguntungkan satu pihak saja.

Kombinasi sebegini ialah satu kombinasi merbahaya kerana jika itu berlaku, kerajaan yang dilantik hanyalah proksi bagi pihak-pihak tertentu untuk menjaga kepentingan mereka dan mengetepikan secara terus kuasa rakyat yang memilih mereka. Situasi ini bukan baru pada hari ini, malah sudah berlaku sejak sekian lama. Contoh paling jelas, apabila taikun-taikun kaya Amerika menyokong pemilihan William McKinley sebagai Presiden Amerika Syarikat bertujuan menjaga syarikat-syarikat mereka daripada dipecahkan kerana mengamalkan monopoli dalam pasaran.

Lee Jae-yong, pengerusi Samsung ditahan polis Korea Selatan kerana terlibat dengan gejala rasuah dengan tujuan mendapatkan sokongan untuk bisnes beliau. Apa yang saya sebut ini hanyalah sekelumit tentang apa yang berlaku di luar sana dan percayalah, ia takkan hilang begitu saja.

Ketiga, satu perkara yang membuatkan saya kagum ialah kehebatan teknologi yang digunakan untuk masa depan. Walaupun kisah ini diceritakan pada akhir 80-an, ia tetap mengagumkan bila membaca teknologi yang dipaparkan dalam GITS seperti bahagian badan robotik dan komunikasi menggunakan diri mereka sendiri. Hari ini, sebahagian teknologi tersebut sudah menjadi kenyataan dan digunakan secara meluas untuk kegunaan masyarakat hari ini seperti anggota badan prostetik, ada yang dilengkapi dengan bahagian robotik untuk memudahkan pergerakan.

Namun, ini juga mengundang persoalan, sejauh mana kita mahu melangkaui batas moral dan etika bila mana teknologi semakin luas digunakan. Tanpa disedari, kala kita terlalu asyik mengejar kesempurnaan, kita seolah-olah cuba melangkaui kekuasaan Tuhan. Teknologi itu sendiri bersifat hebat dan memudahkan namun andai ia digunakan untuk tujuan yang melanggar etika seperti pengklonan manusia, maka apakah kita bersedia membayar harga bila mana kita melanggar batas tersebut.

Harga tersebut bukan saja dari segi angka tetapi juga dari segi moral, etika dan perundangan, adakalanya terlalu mahal dan pahit untuk ego kita menelannya. Shirow mengingatkan hakikat kita sebagai manusia yang serba lemah jika dibandingkan dengan kekuasaan Tuhan Yang Esa. Walau sejauh mana kita mencuba tetapi hakikatnya, kita terlalu kerdil dan lemah di sisi-Nya.

Keempat, GITS juga turut mengingatkan kita akan konsep ketelusan. Agak sukar untuk kita bersikap telus dalam dunia serba mencabar hari ini namun ia bukan alasan untuk meninggalkannya. Tanpa ketelusan, maka pencabulan hak dan perlanggaran amanah akan berleluasa dan menyebabkan masyarakat mudah terdedah kepada pelbagai gejala seperti kemelesetan ekonomi, pengangguran, rasuah, peningkatan kadar jenayah dan seumpamanya. Manusia yang bersikap telus dalam berurusan bukan saja selamat dari segi urusan dunianya, bahkan selamat untuk urusan akhiratnya.

Bila ini berlaku, ia akan mewujudkan masyarakat yang harmoni dan negara yang aman sejahtera. Dan ia juga sebenarnya satu soalan Shirow kepada manusiawi, apakah manusia dapat selamat jika hidup tanpa kompas nilai walau punya teknologi hebat di sisinya?

Kelima, jika diamati betul-betul, GITS turut juga menyentuh soal privasi dan keselamatan. Ini dinyatakan jelas dalam siri GITS: Stand Alone Complex (S.A.C) terutama dalam episod Interceptors di mana subjek manusia dimasukkan satu alat di mana ia merakam visual dan audio sekelilingnya atas nama keselamatan walaupun ia melanggar prinsip privasi. Ini kerana alat tersebut selain merakam maklumat berkaitan kes, ia juga merakam perkara yang tidak sepatutnya seperti hubungan intim suami isteri dan perlakuan peribadinya.

Walaupun ia hanya terpakai pada pegawai polis sahaja, ia membangkitkan persoalan, begitu terdesakkah kita untuk melindungi diri dan orang tersayang daripada unsur-unsur sebegini? Manusia yang melakukan sehingga ke tahap sebegini boleh saya sifatkan sebagai terlalu paranoid dan menganggap semua benda di sekeliling sebagai ancaman kepada kewujudannya.

Apalah erti mengejar nilai sebuah keselamatan dan perlindungan jika itu bermakna mengorbankan secara terus prinsip-prinsip asas manusiawi seperti kebebasan dan keadilan? Soalan ini pernah diajukan oleh Kapten Steve Rogers (Chris Evans) kepada Nick Fury (Samuel L. Jackson) dalam Captain America: The Winter Soldier selepas Fury memperkenalkan Projek Insight kepada beliau. Bukan itu saja, isu ini turut mempersoal sejauh mana kita mengorek maklumat untuk memenuhi matlamat kita walaupun ini bermakna kita melanggar semua prinsip yang kita junjung dalam undang-undang?

Episod Interceptors dilihat hampir sama dengan pendedahan Edward Snowden tentang bagaimana pihak kerajaan Amerika mengawasi emel-emel orang awam atas nama keselamatan negara. Walaupun pengumpulan tersebut lebih kepada pengumpulan maklumat, saya masih merasakan ia salah kerana ia sama sekali melanggar privasi saya sebagai pengguna dan mendedahkan diri saya dan orang lain kepada ancaman penggodam. Maka apakah keselamatan boleh dicapai dengan melanggar privasi walaupun ia bermakna ia mengundang masalah yang lain?

Keenam dan paling utama, persoalan membabitkan manusiawi itu sendiri. Dalam GITS, Shirow menceritakan manusia berusaha menambahbaik bahagian robotik mereka, sehingga ke satu tahap mahukan tubuh robot atau hidup dengan bebas dalam internet melalui watak The Puppeteer (Solid State Society) dan Puppet Master (GITS 1995). Tetapi apakah itu masih menjadikan mereka manusia, hybrid iaitu kombinasi mesin dan manusia atau sesuatu yang lain?

Soalan ini menjadi asas kepada Theseus paradox atau Ship of Theseus oleh Plutarch di mana beliau bertanya apakah sebuah kapal itu masih sama setelah diganti semua bahagiannya. Ia satu soalan menarik kepada watak-watak anime ini di mana mereka mahu merasai apa yang membentuk diri mereka sebagai manusia walaupun mempunyai sebahagian atau keseluruhan tubuh robot seperti Kusanagi dan Batou. Kerana itulah, mereka mengambil orang-orang seperti Togusa, Saito dan Ishikawa kerana mereka masih memiliki bahagian tubuh organik dan mengambil kira faktor manusia dalam membuat sesuatu keputusan.

Pada saya, mereka tetap manusia bukan dalam bentuk literal tetapi lebih dalam bentuk semangat kerana mereka masih mengekalkan nilai-nilai kemanusiaan yang mendefinisikan kita sebagai manusia itu sendiri. Tanpa nilai-nilai tersebut, apa sebenarnya kita walaupun punya nama besar, harta melimpah ruah dan teknologi hebat?

GITS tanpa kita sedar, mahu atau tidak telah memberi kesan yang cukup penting kepada kita semua. Apa yang saya nyatakan di sini bukan lagi khayalan yang terkandung dalam karya Shirow tetapi satu realiti yang berlaku ketika ini. Soalan pada kita ialah, apakah kita berani untuk menulis naratif baru untuk memperbaiki kehidupan manusia sejagat atau sekurang-kurangnya, orang di sekeliling kita atau berterusan mengikut trend sehingga hilang asal-usul diri sendiri? Anda sendiri yang menentukannya


Riwayat Melayu Purba Dalam Sastera Arab

Perihal yang saya kira ajaib adalah di celah-celah myriad manuskrip-manuskrip klasik Arab terdapat banyak rekod tersembunyi yang menceritakan situasi dan panorama masyarakat Melayu-Jawi dan ketinggian identitinya pada masa lampau. Hal yang saya kira ajaib ini bisa kita temui dengan banyak jika pencermatan dilakukan ke atas pelbagai segmental penulisan sastera Arab era Bani Abbas sekitar zaman keemasannya pada abad ke-8 masihi.

“Risalah Mufakharatus Sudan ‘alal Bidan”

Adalah nama karya Al-Jahiz(776-869 masihi). Terjemahannya adalah “Risalah Kelebihan Bangsa Kulit Hitam keatas Bangsa Kulit Putih” adalah satu penulisan sains sosial yang sangat menarik memperjuangkan konsep kesamarataan ras dan etnik pada zaman pemerintah berbangsa Arab yang dilihat sebagai kelompok unggul atas bonus rupa paras mereka yang elok dan berkulit cerah.

Al-Jahiz sendiri ialah seorang cendekiawan berkulit gelap meskipun dari garis nasab beliau adalah seorang Arab Kinani(dari Bani Kinanah).

Kitab tersebut merupakan kompilasi tradisi-tradisi Arab-Islam sejak zaman Jahiliyyah meliputi pelbagai hadith, syarah ulama’, syair-syair dan riwayat-riwayat Arab dengan tujuan menjadi hujah dan dalil kemuliaan dan kehebatan bangsa berkulit hitam. Al-Jahiz mula menulis pada ketika itu atas tuntutan pihak pemerintah dengan objektif meredakan sentimen anti-Arab dalam komuniti hamba-hamba kulit hitam yang menduduki Selatan Iraq. Kitab itu sesudah siapnya bakal menjadi gula-gula sementara memujuk komuniti yang bangkit menentang penindasan dan penghinaan dengan memuji-muji kelebihan mereka. Namun ibarat panadol yang tidak menyembuhkan dan berkesan sementara, penyakit tersebut muncul sebagai pemusnah yang tidak dapat dihalang dengan sekadar goresan mata pena.

Setahun selepas kematian Al-Jahiz pada tahun 869 tercetuslah konflik sivil yang paling berdarah dalam sejarah Bani Abbas yang dikenali sebagai Pemberontakan Zanji. Kebangkitan masyarakat ‘kulit hitam’.

Jika kita berbalik kepada cebisan-cebisan nukilan Al-Jahiz mengenai bangsa Melayu-Jawi yang pada waktu tu sinonim sebagai “Zabaj”, “Zabag” atau jamaknya “Sayabija”, yakni kognat kepada nama yang kita kenali sebagai Jawa, Javaka, Sabak atau Srivijaya, saya kira ia sebenarnya adalah himpunan kisah-kisah yang dibawa pulang oleh pelayar-pelayar Arab yang ke Timur atau pelayar-pelayar Timur yang ke Arab, yang dihimpunkan dalam suasana keragaman metropolitan kota pelabuhan Basrah. Bahkan selatan Iraq dihuni oleh mereka seawal zaman Empayar Sasan dan memasuki era pengislaman sejak zaman Sayyidina Umar al-Khattab, dan jika kita menerima keabsahan Hikayat Merong Mahawangsa maka ia sepatutnya sudah berlaku sejak kurun-kurun sebelum masihi.

Kitab Mufakharat ini antaranya meriwayatkan hujah tokoh-tokoh kulit hitam Timur Tengah yang meletakkan bangsa mereka sebagai pendominasi umat manusia serta sebagai penduduk dunia yang paling ramai dan menariknya bangsa-bangsa negeri Melayu-Jawi digolongkan sekali sebagai sebahagian daripada mereka.

“Mereka berkata: Orang berkulit hitam lebih ramai berbanding mereka yang berkulit putih. Kebanyakan orang berkulit putih terdiri daripada bangsa Parsi, Jibal, Khurasan, Greek, Slavs, Franks dan Avars, dan lain-lain, jumlah mereka tidak ramai; Orang berkulit hitam termasuklah orang Zanj, Ethiopian, Fazzan, Berbers, Copts, Nubians, Zaghawa, Marw, Sind dan India, Qamar dan Dabila, China dan Masin…pulau-pulau di lautan antara China dan Afrika penuh dengan orang berkulit hitam, seperti Ceylon, Kalah, Amal, pulau Zabij, India, China, Kabul dan lain-lain.”

Nama Kedah dan Zabaj muncul di situ!

Lagi bebelan menurut tradisi Zanji kulit hitam:

“Orang Zanj juga berkata: Jika kita lebih ramai kerana Zabaj sahaja, kita masih lebih unggul berbanding dengan kamu disebabkan oleh merit kita. Jika raja Zabaj mempunyai masalah dengan rakyatnya, dan jika mereka tidak membayar cukai, dia akan hantar sebuah angkatan tentera seramai seribu orang bukan dengan arahan untuk memukul atau bergaduh. Dia akan memberi arahan kepada askar-askarnya untuk menyelesaikan masalah tersebut di antara mereka sehingga mereka akan bayar cukai mereka. Askar-askar dia akan mengacau mereka dengan buruk iaitu dengan merampas makanan dan pakaian daripada mereka supaya ianya lebih mudah untuk menjelaskan cukai. Jika mereka masih tidak menjelaskan cukai mereka, dia akan menghantar lagi ramai rejimen. Para pemerintah tempatan selalu akan mendapati diri mereka menjelaskan cukai dengan cepat kerana takut bahawa mereka dan rakyat mereka akan dimusnahkan oleh tenteranya.”

Petikan tradisi ini saya kira sangat menyeramkan kerana siapa sangka terdapat pendetailan amalan dan polisi pemerintah Zabaj yang sedemikian jika penulisan ini tidak wujud? Ia juga pada saya amat melucukan kerana kita sudah maklum akan tabiat polisi psiko pemerintah Melayu yang nampak beleh tapi kesannya ‘makan’ cukup dalam. “Gentleman of The East” kata kolonial British.

Al-Jahiz kemudian menghikayatkan kisah yang saya pasti kita semua tak pernah dengar bahkan tak dijumpaipun rekod sedemikian setakat ini di alam kita! Allah!

Hikayat Raja Zabaj dan Buaya:

“Satu hari, Raja Zabaj telah datang ke satu muara sungai yang berukuran beberapa prasangs panjang dan beberapa prasangs lebar. Semasa dalam khemahannya dia terdengar seorang wanita menangis. Dia telah berhenti makan untuk keluar berjumpa wanita tersebut dan bertanya apa yang telah berlaku. Dia telah diberitahu bahawa anak lelaki wanita tadi telah dibaham oleh seekor buaya yang tinggal di dalam paya tersebut.

Raja tersebut menjadi murka sebab makhluk sebegitu telah membaham salah seorang rakyatnya. Raja tersebut kemudian menyelam ke dalam air paya tersebut dan askar-askarnya mengikutnya. Mereka telah membunuh setiap satu buaya di kawasan tersebut dengan menggunakan tangan mereka sahaja.

Jumlah rakyat Zabaj pada masa itu terdiri daripada separuh populasi dunia!

Di hujung dunia yang berpenghuni semuanya adalah orang berkulit hitam. Populasi di kawasan hujung dunia ini lebih ramai berbanding dengan di kawasan pertengahan, seperti lilitan sebuah kincir angin di dalam angin yang lebih besar berbanding dengan pivot kincir angina tersebut, ianya seperti balkoni rumah, ianya sempit tetapi apabila ia mengelilingi rumah jumlah kawasannya lebih besar berbanding rumah itu sendiri. Selepas tanah Zabag, tidak ada lagi orang berkulit putih kerana kita telah sampai ke pinggir dunia di mana semua rakyat di kawasan itu berkulit hitam. Inilah bukti bahawa kita lebih ramai berbanding mereka yang berkulit putih dan kita ada hak untuk berbangga dengannya.”

Riwayat ini ringkasnya adalah satu tradisi yang telah lama menyepi dan kini muncul kembali mengkisahkan kepada anak cucu mereka legenda seorang raja kerajaan Zabaj yang adil, begitu menyelami kesusahan rakyatnya, bertindak dengan kadar segera bagi meyelamatkan keadaan meskipun yang terjejas hanyalah seorang wanita yang kematian anak. Siapakah beliau dan di manakah kerajaan Zabaj baginda itu berpusat daripada hakikat jajahannya menurut catatan yang lain adalah sehingga sejauh pantai Afrika Timur. Dalam peristiwa di atas beliau mungkin mendirikan camp dalam rangka royal entourage ke salah satu jajahannya yang konon dikatakan mengambil masa bertahun-tahun lamanya untuk dijelajahi satu-persatu. Muara berpaya seluas beberapa parsakh, dan berbuaya di mana agaknya ya?

Apapun kisah ini menjadi sebahagian daripada seragaman pemerintah-pemerintah adil pada zaman Islam. Misalnya, tuntutan jihad menyerbu perbatasan Byzantine segera dipenuhi Khalifah al-Mu’tasim setelah seorang muslimah yang diaibkan berteriak-teriak menyeru nama Amirul Mukminin agar dia dan maruahnya diselamatkan.

1000 tahun lampau Arabi sama Sudani bergaduh, Melayu juga yang dapat nama.

Allahua’lam.

~Tuan Merbok II

The Legend of Bujang and Rejang

Gambar hiasan: “Bujang Senang, Sarawak Legendary of White Crocodile”, (Robinsonmike.blogspot.com.my)


Bagaimana Koronavirus Merosakkan Rusia?

Mac ialah bulan air mata bagi Amerika Syarikat, Itali dan Sepanyol. Koronavirus telah menyebabkan lebih daripada 100,000 kes positif dalam ketiga-tiga negara tersebut.

Tetapi sehingga 31 Mac, Rusia pula kelihatan selamat dengan hanya 2,337 kes. Sampai Vladimir Putin boleh menghantar bantuan perubatan ke Itali (Foy & Peel, 2020).

Namun bermula April, angin telah berubah. Seperti tanggapan umum, angka rendah bermakna ujian tidak dijalankan secara meluas.

Sepertimana koronavirus berterbangan dari China ke Barat, sekarang ini Rusia pula menjadi mangsa baharu. Dan pada 13 Mei, Rusia memintas semua negara untuk berada di belakang Amerika Syarikat.

Koronavirus tiba di Rusia melalui dua pelancong China disahkan positif. Akses pengangkutan meluas membolehkan dua pelancong ini mengembara ke Tyumen, Siberia, Chita, dan Vostok Rossiya.

Moscow dengan pantas mengehadkan kemasukan warga China. Melihat bagaimana Itali melutut, Moscow membatalkan majlis, menghentikan persekolahan dan menutup sempadan.

Rusia begitu serius membendung koronavirus sehingga tidak peduli perasaan warga China pun.

Sistem pengangkutan Mosgortrans di Moscow diwajibkan untuk melaporkan kepada pihak polis jika melihat pelancong-pelancong China (RFE/RL, 2020).

Pelbagai pendekatan diambil sehingga Kedutaan China menyuarakan kemarahannya.

Semua itu berlaku sebelum penularan semasa. Sekarang ini dengan jelas langkah-langkah pencegahan yang diambil mungkin melambatkan penularan, tetapi tidak cukup untuk menghentikannya.

Setiap hari dalam April, ribuan demi ribuan kes dilaporkan sehingga hospital-hospital Moscow sudah tidak mampu menampung kebanjiran ini.

Dan pada 1 Mei, Perdana Menteri Rusia Mikhail Mishustin telah disahkan positif (AFP, 2020). Putin menandatangani perintah eksekutif untuk melantik Andrey Belousov sebagai pemangku sehingga Mishustin pulih.

Dan pada masa itu, Putin sudahpun keluar meninggalkan Moscow dalam jagaan Datuk Bandar Sergei Sobyanin (Roache, 2020). Selama 20 tahun Putin ditunjukkan sebagai pemimpin berkarisma yang tidak jemu dengan aktiviti-aktiviti fizikal.

Ditunjuk bermain judo dan tidak berpakai baju sambil memancing – ada masanya menyertai pasukan rasmi menembak pelali terhadap harimau atas tujuan pemeriksaan dan perubatan.

Figura heroisme sudahpun melekat dalam keperibadian Putin, suatu langkah untuk menjauhi imej lemah dan mabuk Boris Yeltsin. Tetapi apabila datangnya krisis sebenar, Putin bersembunyi di sebalik skrin dengan wajah sugul (Higgins, 2020).

Semua tugasan diagihkan kepada Sobyanin dan Mishustin, sepertimana pernah dibuat semasa kapal selam K-141 Kursk tenggelam.

Pendekatan ini diambil dengan helah menguruskan keadaan di seluruh Persekutuan Rusia. Tetapi secara politiknya, Putin sedang mengkambing-hitamkan orang-orang bawahannya jika gagal.

Melihat realiti semasa, populariti Putin sedang menguncup dengan begitu teruk. Inilah ujian paling besar dalam kariernya. Perintah berkurung yang dimandatkannya pun telah menerima protes besar.

Dan perintah berkurung ini selepas dilanjutkan telah tamat pada 12 Mei. Putin sekarang ini sedang melihat bagaimana untuk mengurangkan impak terhadap ekonomi sahaja, dimana proses pembendungan dan pencegahan dibiarkan dalam jagaan pemimpin-pemimpin bawahan (Roth, 2020).

Koronavirus juga telah menghalang perancangan untuk membuat perubahan dalam perlembagaan supaya Putin kekal dalam pemerintahan sehingga 2036 (Roth, 2020).

Perubahan tersebut ditangguh sehingga ke waktu tertentu oleh kerana tempias ekonomi yang teruk. Sehingga Mei 2020, ekonomi Rusia dijangka menguncup sebanyak -5.5%.

RUJUKAN:

AFP. (2020, Mei 1). Russian PM tests positive for Covid-19; cases surge past 100,000. New Straits Times. Retrieved from https://www.nst.com.my/world/world/2020/05/588904/russian-pm-tests-positive-covid-19-cases-surge-past-100000

Foy, H., & Peel, M. (2020, Mac 23). Russia sends Italy coronavirus aid to underline historic ties. Financial Times. Retrieved from https://www.ft.com/content/b1c5681e-6cf9-11ea-89df-41bea055720b

Higgins, A. (2020, April 10). As Russia braces for coronavirus, Putin lets underlings take the heat. New York Times. Retrieved from https://www.nytimes.com/2020/03/30/world/europe/coronavirus-russia-putin.html

RFE/RL. (2020, February 20). Moscow Bus Drivers Told To Report Suspected Chinese Passengers, Amid Coronavirus Fears. Radio Free Europe. Retrieved from https://www.rferl.org/a/china-reports-big-decline-in-new-virus-cases-but-deaths-continue/30444784.html

Roache, M. (2020, April 24). Where’s Putin? Russia’s President Stays Out of Sight as Coronavirus Hits Economy. Time. Retrieved from https://time.com/5827078/russia-putin-coronavirus-economy/

Roth, A. (2020, April 9). ‘Stop waiting for Putin’: Russian president takes backseat in crisis. The Guardian. Retrieved from https://www.theguardian.com/world/2020/apr/09/vladimir-putin-takes-backseat-in-russia-tackling-of-coronavirus


Al-Kisah Malaysia, UAE Dan Delegasi Israel

Seperti Malaysia, Emiriah Arab Bersatu (UAE) juga tidak mengiktiraf Israel. Mereka juga tidak mengiktiraf passport Israel, malah tiada sebarang hubungan diplomatik langsung dengan Israel. Hubungan mereka dengan Israel adalah terhad.

Seperti Malaysia, UAE juga turut membantu Palestin dalam membela kebajikan masyarakatnya yang dihimpit kezaliman rejim Zionis. Bantuan perubatan, makanan dan pendidikan yang disediakan UAE jika tidak sama, mungkin lebih banyak dari yang disumbangkan Malaysia ke Palestin untuk tujuan yang sama.

Namun dengan mengatakan yang ini, seperti Malaysia, UAE juga memiliki hubungan perdagangan secara tidak langsung dengan Israel. Hubungan melalui badan-badan sukan juga majlis Olimpik atau FIFA misalnya masih berlangsung di peringkat antarabangsa.

Dari segi hubungan antarabangsa, UAE juga menyertai PBB, sama seperti Malaysia malah sama juga dengan Israel. Keahlian ketiga-tiga negara ini tertakluk kepada keperluan PBB, diiktiraf sebagai ahli PBB sehingga hari ini. Diplomat ketiga-tiga negara masih tetap berhubung di meja bulat PBB misalnya, menyokong atau menolak usul yang sama dimana perlu.

UAE akan tetap didatangi malah menerima kehadiran warga Israel di bawah tiket PBB ke negara mereka. Ia konsep sama ketika Malaysia menghantar pengaman ke negara-negara konflik yang sedang bergolak, sekalipun ditentang rejim yang berkuasa, mereka sekalipun tidak dapat menghalang bantuan pengaman, apatah lagi delegasi yang bekerja dengan PBB ke negara mereka.

Ia perlu demi menjaga reputasi dan nama baik negara di mata badan dunia tersebut.

Ia sama sekali tidak mengorbankan prinsip dan asas pegangan sebagai negara yang tidak mengiktiraf sebuah negara bernama Israel.

Bantuan yang telah diberi kepada Palestin sejak sekian lama tetap diteruskan, Israel tetap tidak akan diiktiraf baik oleh Malaysia dan UAE.

Semua tahu WUF tahun ini tuan rumah adalah Kuala Lumpur, 2020 nanti akan menyaksikan WUF UN-Habitat akan bertempat di Dubai, Emiriah Arab Bersatu (UAE) selaku tuan rumah.

Kontroversi dan konflik prinsip dan keperluan yang dihadapi Kuala Lumpur beberapa hari lalu berkaitan kehadiran warga Israel ketika WUF lalu akan turut berulang di Dubai, atas sebab yang sama.

Kerana seperti Malaysia, UAE juga akan menerima permohonan dan didatangi warga Israel yang bertugas dan mewakili PBB ke Dubai sepanjang mereka menjadi tuan rumah WUF 2020 nanti.

Yang jelas dan lebih penting, dunia tidak berputar di sekeliling UAE, mahupun sekeliling Malaysia semata-mata.


Honjo Masamune – Pedang Legenda Jepun Yang Hilang Tanpa Jejak

Honjo Masamune merupakan sebilah pedang yang dihasilkan oleh seorang penempa pedang Jepun yang masyhur, Goro Nyudo Masamune. Pedang samurai ini diperakui sebagai antara pedang termasyhur dalam sejarah Jepun dan pada suatu ketika, ia bahkan menjadi salah sebuah khazanah utama negara. Namun selepas tamatnya P3r4ng Dunia Kedua, Honjo Masamune hilang dan sehingga ke hari ini, keberadaannya tidak lagi diketahui.

HIKAYAT MASAMUNE DAN MURAMASA

Walaupun tidak diketahui secara pasti bilakah tahun kelahiran dan tahun kematian Masamune, kebanyakan pedang samurai yang dihasilkan oleh beliau dipercayai berusia dari lewat kurun ke-13 Masehi atau awal kurun berikutnya. Keperibadian Masamune diperihalkan secara tuntas dalam hikayat Masamune dan Muramasa yang mengisahkan pertarungan antara dua orang penempa pedang masyhur itu.

Hikayat ini hadir dalam banyak versi, namun kesemuanya menyimpulkan satu perkara; iaitu keluhuran peribadi Masamune dan pedang tempaannya. Dalam kisah ini, diceritakan betapa pedang yang dihasilkan oleh Masamune dan Muramasa masing-masing digantung di sebatang sungai sebagai cara untuk menguji kualitinya.

Pedang Muramasa didapati mampu membelah segala benda yang bersentuhan dengan bilahnya. Keadaan yang berbeza berlaku pada pedang Masamune yang hanya berupaya memotong dedaunan yang hanyut dibawa arus sungai. Ikan atau apapun jua hidupan laut sama sekali terselamat dari menjadi mangsa pedang beliau.

Tatkala menyaksikan hal ini, Muramasa meyakini pedangnya jauh lebih berkualiti berbanding pedang Masamune. Namun, seorang sami yang kebetulan melalui kawasan tersebut menyatakan bahawa pedang Masamune jauh lebih baik berbanding pedang Muramasa.

Katanya, pedang Muramasa bersifat dahagakan darah sehingga memotong segala perkara yang disentuhnya manakala pedang Masamune yang tidak membvnvh tanpa keperluan pula membuktikan keluhuran sifatnya. Justeru, pedang Masamune jauh lebih unggul.

ASAL-USUL PEDANG HONJO MASAMUNE

Nama Honjo Masamune diambil bersempena seorang panglima yang bernama Honjo Shigenaga. Shigenaga hidup pada kurun ke-16 dan ke-17 Masehi sebagai panglima klan Uesugi. Pedang tersebut jatuh ke pemilikan Shigenaga semasa berlakunya Pertempuran Kawanakajima Keempat pada tahun 1561.

Pada mulanya, pedang tersebut dimiliki oleh seorang panglima musuh yang mencabar Shigenaga untuk bertarung. Dalam pertarungan tersebut, lawan Shigenaga berjaya membelah dua topi pelindung beliau. Pun begitu, pertarungan itu dimenangi oleh Shigenaga dan pedang lawannya diambil sebagai trofi kemenangan.

Shigenaga menyimpan pedang samurai tersebut selama beberapa tahun sebelum menjualnya kepada anggota klan Toyotomi sekitar penghujung kurun ke-16. Selepas kejatuhan klan Toyotomi, pedang Honjo Masamune bertukar tangan ke Tokugawa Ieyasu dan dijadikan sebagai darjah kebesaran klan Tokugawa. Dengan demikian, pedang ini diwariskan dari satu generasi ke satu generasi. Bahkan sesudah jatuhnya Keshogunan Tokugawa pada tahun 1868, Honjo Masamune masuk berada dalam pemilikan keluarga itu.

HILANGNYA KHAZANAH BANGSA

Pada penghujung era P3r4ng Dunia Kedua, Honjo Masamune berada dalam simpanan Tokugawa Iemasa. Setelah Jepun menyerah kalah, Pihak Perikatan menuntut agar kerabat diraja Jepun menyerahkan kesemua koleksi mereka sebagai rampasan p3r4ng. Tuntutan ini tentunya menaikkan berang golongan diraja Jepun.

Namun, Iemasa yang merupakan Presiden Wangsa Bangsawan ketika itu mengambil keputusan untuk akur dan menyerahkan koleksi katana milik keluarga kepada seorang pegawai bernama Sarjan Coldy Bimore. Antara pedang yang diserahkan termasuklah Honjo Masamune. Semenjak itu, keberadaan Honjo Masamune tidak lagi diketahui.

Pada tahun 2013, terdapat sebilah yang dibawa ke Muzium Kebangsaan Kyoto untuk dilakukan penelitian dan penilaian. Tahun berikutnya, pedang itu disahkan sebagai salah satu pedang tempaan Masamune yang dinamakan sebagai Shimazu Masamune. Rekod terakhir perihal pedang tersebut adalah pada tahun 1862, tahun di mana ia diserahkan oleh Tokugawa Ishige kepada keluarga diraja sebagai hantaran perkahwinannya dengan Puteri Kazunomiya.

Walaupun ia bukanlah pedang Honjo Masamune, setidak-tidaknya Shimazu Masamune meraih signifikasi tersendiri sebagai pedang tempaan Masamune pertama yang berjaya dikenal pasti semula kewujudannya setelah hilang selama 150 tahun.

TERJEMAHAN:

Wu Mingren. (30 Julai 2020). Searching for the Honjo Masamune, Lost Samurai Sword of Power. Ancient Origins. https://www.ancient-origins.net/artifacts-other-artifacts/searching-honjo-masamune-lost-samurai-sword-power-005807


Legenda Mohor Chuán Guó Xǐ – Regalia China Yang Hilang

Mohor merupakan alat kebesaran yang penting bagi setiap institusi diraja, termasuklah Empayar China Purba. Ia turut digunakan sebagai tanda pengenalan dalam karya seni, kertas kontrak, mahupun dokumen penting bagi membuktikan ketulenannya.

Mohor secara umum diperbuat daripada batu. Namun, ada juga yang dihasilkan daripada kayu dan jed. Antara sekalian banyak mohor yang dimiliki oleh negara tembok besar itu, tiada yang dapat menandingi keutamaan mohor Chuán Guó Xǐ.

Mohor ini diukir daripada sebentuk batu jed yang dinamakan sebagai He Shi Bi. Ia dihasilkan pada tahun 221 Sebelum Masehi khusus untuk Qin Shi Huang. Relik pusaka ini kemudian diperturunkan dari seorang maharaja ke seorang maharaja dan dari satu dinasti ke satu dinasti sehingga tahun 907-960 Masehi, tempoh di mana ia hilang tanpa jejak.

Menurut legenda, jed He Shi Bi dijumpai di Chu (kini Hubei, Hunan dan sebahagian Shanghai) oleh seorang lelaki bernama Bian He. Penemuan ini berlaku pada suatu tempoh sebelum tahun 283 SM. Jauhar mengenali manikam dan Bian He bijak menilai batu jed yang dijumpainya. Maka, beliau pun mempersembahkan jed tersebut kepada Raja Li, pemerintah Negara Chu ketika itu.

Malangnya, Raja Li tidak pandai membezakan yang mana kaca dan yang mana permata. Dia malah mentertawakan Bian He kerana membuang-buang waktu hanya untuk menunjukkan seketul batu. Lebih dungu, Raja Li menitahkan supaya kaki kiri Bian He diku.dungkan.

Masa bergulir dan riwayat si raja berakhir. Takhta Chu diambil-alih oleh Wu, putera Raja Li. Seakan tidak serik, Bian He sekali lagi mempersembahkan jed He Shi Bi kepada si raja. Namun, nasib sama berulang kembali. Beliau ditertawa dan dica.catkan kakinya.

Waktu terus berlalu. Wu ditamu ajal. Mahkota Chu kali ini dipakaikan di kepala puteranya, Wen. Bagaimanapun pada ketika ini, Bian He sudah pun membawa diri dan jed He Shi Bi ke kaki Gunung Chu – meratap tiga hari tiga malam sehingga air matanya kering dan da.rah pula yang mengalir.

Perilaku Bian He dikhabarkan ke istana. Si raja lantas menghantar utusan untuk bertanyakan sebab-musabab. Katanya, “Di muka bumi yang dibumbungi langit ini, ada ramai manusia yang kehilangan kakinya. Jadi, mengapa kamu meratap sebegini?”

Balas Bian He, “Aku bukannya meratapi kaki aku. Tetapi, aku berduka nestapa kerana batu berharga ini dipandang sebelah mata dan orang yang jujur pula ditu.duh sebagai pendus.ta. Tiada sebab lain, kecuali dua sebab ini.”

Dek kerana tersentuh dengan luahan Bian He, Raja Wen kemudian menitahkan supaya tukang permata istana membe.lah dan menggilap batu jed tersebut. Tukul dihayun, lalu terpacul keluarlah kepingan jed tulen terbesar yang pernah disaksikan oleh Wen.

Bagi menghargai jasa Bian He, si raja pun menamakan jed tersebut sebagai He Shi Bi yang membawa maksud, ‘Cakera Jed He’.

Masa berganjak. Pada tahun 283 SM, jed He Shi Bi dicu.ri dari Raja Chu lalu dijual ke Negara Zhao. Jed tersebut turut dicari oleh Raja Qin yang menawarkan sebanyak 15 buah kota bagi membelinya daripada Raja Zhao.

Ibarat mendapat durian runtuh, Raja Zhao pada mulanya memberi kata setuju. Namun, beliau disapa keraguan dan kekhuatiran kalau-kalau Raja Qin menipu. Justeru, Raja Zhao pun menitahkan tukang permata istana supaya mengeluarkan kenyataan bahawa terdapat kero.sakan kecil pada He Shi Bi.

Namun, tipu-helah tersebut tidak mempan pada rombongan yang dihantar oleh Raja Qin. Dek kerana itu, si tukang permata Zhao pun mengu.gut untuk menghan.curkan jed tersebut andai Qin masih berkeras mahu meram.pasnya.

He Shi Bi cukup berharga untuk diperta.ruhkan dengan keangkuhan. Maka, Raja Qin tidak segan untuk akur dengan permintaan Zhao. Qin bagaimanapun menebus jua penghinaan yang diterimanya itu.

Pada tahun 221 SM, Qin Shi Huang menak.luki kesemua enam negara China yang saling berpe.rang. Negara Zhao tidak terkecuali. He Shi Bi juga berjaya dimiliki. Jed tersebut lantas diukir menjadi simbol peribadi Qin Shi Huang. Padanya ditatahkan kata-kata, “Menerima mandat daripada langit. Moga-moga maharaja panjang umur dan pemerintahannya makmur.”

Semenjak itu, He Shi Bi menjadi Mohor Diraja China (Chuán Guó Xǐ ) dan diperturunkan dari generasi ke generasi tanpa mengira dinasti. Ia dijunjung sebagai regalia Dinasti Qin, Dinasti Wei, Dinasti Jin, Dinasti Sui, dan Dinasti Tang.

Malangnya, mohor berharga ini hilang dari literasi sejarah pada zaman Lima Dinasti dan Sepuluh Kerajaan (907-960 Masehi). Sejarahwan bagaimanapun berpandangan yang ia hilang secara rasmi pada zaman Dinasti Ming (1368-1644 M).

Pada hari ini, Kota Larangan menyimpan sebanyak 25 mohor diraja – walaupun ia tentunya kurang signifikan jika dibandingkan dengan Chuán Guó Xǐ. Wujud fizikalnya mungkin telah pun hilang tanpa kesan. Namun, sejarahnya tidak pernah dilupakan.

TERJEMAHAN
Kerry Sullivan. (19 Disember 2016). The Legend of the Imperial Jade Seal of China, An Heirloom Lost in Time. Ancient Origins.


Kejatuhan Dinasti Ming Dan Kebangkitan Dinasti Qing

Dinasti Ming yang memerintah China antara tahun 1368 hingga 1644 merupakan sebuah dinasti dan empayar yang masyhur, dan kaya yang pernah wujud dalam lipatan sejarah tamadun China. Dinasti Ming di asaskan oleh Zhu Yuanzhang (kemudian memakai gelaran Maharaja Hongwu) selepas kemenangan pihak pemberontak yang di gelar Pemberontakan Red Turban ke atas Dinasti Yuan iaitu sebuah dinasti yang di perintah oleh bangsa asing iaitu bangsa Mongol pimpinan Kublai Khan yang menjajah China. Dinasti Ming juga merupakan  kerajaan terakhir yang di perintah oleh bangsa Cina sebelum sekali lagi di jajah oleh bangsa asing iaitu bangsa Manchu yang menubuhkan Dinasti Qing (1636-1912).

Semasa zaman sekolah dahulu ketika pendedahan mengenai sejarah jatuh bangun sesebuah dinasti sangat terhad, penulis juga berasa pelik bagaimana Ming yang merupakan dinasti yang sangat masyhur boleh runtuh dan tumbang kepada puak Manchu yang merupakan kaum gasar. Setelah melalui beberapa pembacaan, penulis dapat menyimpulkan sejarahnya.

Dalam artikel ini penulis akan memecahkan artikel kepada dua bahagian iaitu yang pertama ialah kejatuhan Ming, dan yang kedua ialah kebangkitan puak pemberontak dan Manchu hingga berakhirnya Dinasti Ming.

1. KEJATUHAN MING

Kejatuhan Dinasti Ming sebenarnya bermula sejak akhir abad ke-16 ketika pemerintahan Maharaja Wanli, iaitu ketika invasi besar-besaran orang Jepun ke atas wilayah Korea dan cubaan Jepun menakluk China antara tahun 1592-1598 yang dilancarkan oleh Toyotomi Hideyoshi. Peperangan tersebut memberi tekanan ekonomi kepada China kerana terpaksa menampung perbelanjaan yang tinggi ketika berhadapan ancaman Jepun. Selain itu, ekonomi China juga semakin tidak stabil ekoran kebangkitan kuasa-kuasa Barat menguasai perdagangan dunia dan penutupan pintu perdagangan Jepun kepada kuasa luar.

Keadaan semakin parah apabila berlaku banyak bencana alam seperti banjir, gempa bumi, dan cuaca sejuk ekstrem yang melanda utara China menyebabkan Ming kerugian besar dalam perdagangan pertanian. Kerajaan juga terpaksa menampung perbelanjaan untuk menguruskan sistem saliran dan pengairan yang terjejas akibat bencana alam tersebut. Bencana alam juga meninggalkan kesan yang mendalam kepada rakyat China apabila berlaku kebuluran yang agak dahsyat yang menjadi antara faktor utama kepada kebangkitan rakyat China yang dipimpin oleh Li Zicheng menentang kerajaan Ming yang disifatkan sangat lemah dalam pentadbiran, ditambah pula dengan kes-kes rasuah, salah guna kuasa, dan beberapa bentuk penindasan yang dilakukan oleh pembesar ke atas rakyat ekoran tekanan ekonomi yang mendesak kerajaan untuk menaikkan cukai.

2. KEBANGKITAN MANCHU DAN PEMBERONTAKAN DALAMAN

Ketika penghujung usia Dinasti Ming yang disertai beberapa siri masalah dalaman dan luaran yang serius, lahirnya satu lagi ancaman kepada Dinasti Ming iaitu penyatuan kamu Jurchen dari puak Aisin-Gioro oleh Nurhaci pada tahun 1616 yang menubuhkan Dinasti Jin Akhir. Sebelum itu, ketika abad ke-12 hingga 13 masihi, kaum Jurchen sudah pun membina empayar pertama iaitu Dinasti Jin (1115-1234) di Utara China yang kemudiannya di hancurkan oleh orang-orang Mongol.

Ketika penubuhan Dinasti Jurchen Akhir pada tahun 1616, wilayah Manchuria masih lagi berada dalam kawasan Dinasti Ming. Nurhaci tidak berpuas hati dengan tekanan yang dikenakan oleh Ming menyebabkan Nurhaci melancarkan pemberontakan menentang Dinasti Ming pada tahun 1618 bagi membebaskan Manchuria daripada Ming. Akibat daripada kurangnya fokus Ming untuk mempertahankan Manchuria membawa kepada deretan kekalahan Ming kepada Jin Akhir hingga dalam Pertempuran Ningyuan pada tahun 1626 yang di menangi oleh Ming selepas Ming mula sedar dengan bahayanya ancaman daripada puak Jurchen tetapi sudah terlambat kerana ketika itu puak Jurchen sudah mempunyai tentera yang ramai dan sokongan yang kuat daripada orang Han sendiri yang menentang Ming. Pertempuran tersebut juga menyebabkan Nurhaci mengalami kecederaan yang serius dan beliau terkorban beberapa bulan kemudian. Tempatnya di ganti oleh anaknya iaitu Hong Taiji (juga di kenali sebagai Abahai) yang bertanggungjawab menukarkan nama kaum Jurchen kepada Manchu pada tahun 1635, dan pada 1636 beliau menukarkan nama Dinasti Jin Akhir kepada Dinasti Qing. Beliau meneruskan pemberontakan dalam skala yang besar menentang Dinasti Ming dan memenangi banyak pertempuran.

Kemenangan Qing juga disebabkan oleh kemunculan satu lagi pemberontakan besar-besaran yang di cetuskan oleh orang Cina sendiri iaitu Pemberontakan Petani antara tahun 1628-1644 yang di pimpin oleh Li Zicheng (nama asalnya Li Hongji) dan Zhang Xianzhong yang tercetus di wilayah Shaanxi, Shanxi, dan Sichuan. Tentera Dinasti Ming semakin lemah kerana terpaksa berhadapan dengan dua serangan besar-besaran dari utara dan barat. Pemberontakan Petani yang berjaya menguasai beberapa wilayah di Barat China menubuhkan pemerintahan mereka sendiri iaitu Dinasti Shun pada Februari 1644 dengan menjadikan Xi’an sebagai ibu negara mereka.

Menyedari yang Pemberontakan Petani memberi ancaman yang lebih besar kerana berlaku dalam negara sendiri, kerajaan Ming yang ketika itu di pimpin oleh Maharaja Chongzhen memobilisasi ramai tenteranya berhadapan kira-kira 300,000 tentera pemberontak yang mara menuju ke arah Beijing iaitu ibu negara kerajaan Dinasti Ming. Pertempuran sengit berlaku antara tentera kerajaan Ming dengan pemberontakan menyebabkan kedua-dua pihak mengalami kehilangan tentera yang ramai dan akhirnya pemberontak berjaya menakluk kota Beijing daripada Ming. Maharaja Chongzhen membunuh diri dengan menggantungkan diri sebelum tentera pemberontak memasuki Istana Larangan. Dengan kematian Maharaja Chongzhen, Dinasti Ming mula bepecah belah mengikut pemerintahan berdasarkan wilayah.

Saki baki tentera Ming yang tinggal dipimpinan oleh Wu Sangui masih bertahan di Utara China. Beliau yang menyedari jumlah tentera di bawahnya yang sedikit berasa keliru sama ada hendak menyokong Qing atau pemberontak. Pada mulanya beliau ingin menyokong Li Zicheng kerana ayahnya di tangkap oleh pemberontak tetapi beliau menukar fikiran dengan menyokong Qing apabila mengetahui kekejaman terhadap tahanan dan sifat yang tidak bertamadun puak pemberontak. Puak pemberontak melancarkan invasi ke utara bagi menghancurkan saki baki tentera Ming. Dalam Pertempuran Yongping, tentera Wu mengalami kekalahan, dan dengan segera beliau mengirim surat kepada Putera Dorgon (pemimpin sebenar Qing walaupun raja Qing ketika itu ialah Shunzhi) menyatakan sokongannya kepada Qing bagi menghancurkan pemberontak. Wu Sangui yang tiada pilihan lain terpaksa membuka Pintu Gerbang Shanhai iaitu pintu utama Tembok Besar China bagi memberi laluan kepada tentera Qing untuk masuk ke wilayah China. Pertempuran berlaku antara tentera pemberontak pimpinan Li Zicheng yang berjumlah 100,000 menentang gabungan tentera Wu Sangui dan Puteri Dorgon dari Qing yang berjumlah 160,000 orang berpihak kepada Qing dan Wu.

Antara faktor utama kekalahan Li Zicheng ialah kerana tenteranya keletihan akibat meredah perjalanan yang jauh dan baru sahaja selesai menempuh peperangan yang panjang menentang Dinasti Ming. Li dan saki baki tenteranya yang terselamat mengundurkan diri ke Beijing dan menghancurkan kota Beijing sebelum tentera Qing dan Wu tiba di Beijing. Kemudian Li melarikan diri ke Xi’an dan meninggal dunia di sana. Dengan kematian beliau (kematiannya masih lagi diperdebatkan oleh sejarawan moden) menanda berakhirnya Dinasti Shun yang kemudiannya wilayah kekuasaan Dinasti Shun di takluk oleh Qing. Wu Sangui pula di naikkan pangkat menjadi Putera dan menjadi orang yang bertanggungjawab menakluk Dinasti Ming Selatan, yang kemudiannya beliau pula bangkit memberontak melawan Dinasti Qing dengan melancarkan pemberontakan yang dikenali sebagai Revolusi Tiga Feudatori.

KESIMPULAN

Kesimpulannya, begitulah tragedi kejatuhan Dinasti Ming yang penuh dengan peperangan dan pembunuhan. Walau hebat macam mana sekalipun sesebuah kerajaan, akhirnya tumbang jua kepada orang asing tanpa perpaduan yang kukuh dalam kalangan masyarakat dan kelemahan pemimpin dalam menjaga rakyatnya. Satu lagi pengajaran yang perlu di ambil ialah, jangan sesekali kita meminta bantuan orang asing dalam menyelesaikan masalah dalaman demi kepentingan politik sebagai mana Wu Sangui yang meminta pertolongan Qing untuk menghancurkan kaum sendiri iaitu Li Zicheng, yang akhirnya beliau sendiri di serang oleh orang Manchu.

RUJUKAN

The Editors of Encyclopædia Britannica. “Qing dynasty”. Encyclopædia Britannica. Retrieved 12 March 2018.

Mote, Frederick W. (1999), Imperial China, 900-1800, Cambridge, Mass.: Harvard University Press, ISBN 0-674-44515-5.

Wakeman, Frederic (1985), The Great Enterprise: The Manchu Reconstruction of Imperial Order in Seventeenth-Century China, Berkeley, Los Angeles, and London: University of California Press, ISBN 0-520-04804-0. In two volumes.

Des Forges, Roger V. (2003). Cultural Centrality and Political Change in Chinese History : Northeast Henan in the Fall of the Ming. Stanford, California: Stanford University Press. pp. 206, 209. ISBN 0-8047-4044-5.


Manusia Prasejarah Menyesuaikan Diri Dalam Hutan Asia Tenggara

Perbincangan tentang manusia prasejarah banyak tertumpu di luar lingkaran Asia Tenggara. Teori terdahulu berpendapat bahawa hutan hujan tropika serba tebal dalam rantau ini menjadi penghalang. Tetapi seperti biasa, penemuan baru membetulkan dapatan lama.

Dan sekarang nampaknya fakta semakin jelas: manusia prasejarah sebenarnya menyesuaikan diri untuk hidup dalam hutan Asia Tenggara.

Pertama sekali, semua kena faham dulu macam mana teori terdahulu dicadangkan. Homo erectus adalah sejenis manusia prasejarah yang pandai memasak, membina dan mengenakan pakaian (Toups, et al., 2011).

H. erectus memang ada peranan dalam Asia Tenggara, sebagai nenek moyang kepada Homo floresiensis dan mungkin Homo luzonensis. Ini bermakna H. erectus lenyap awal, iaitu di Jawa sekitar 117,000-108,000 tahun lalu (Rizal, et al., 2020).

Sebab mereka lenyaplah saintis sangka mereka tidak sesuai hidup dalam hutan tebal. Tetapi sekarang kajian sains mempunyai teknologi penyelidikan jauh lebih canggih.

Dengan teknologi ini, saintis daripada Institut Max Planck berjaya membuat analisis zarah dan mengenal pasti sisa zink pada gigi rangka manusia dan haiwan yang ditemui di Laos. Tapak arkeologi ini dipercayai menyimpan khazanah fosil paling tua dalam rantau.

Dan daripada gigi, saintis boleh tahu makanan apa pernah dikunyah manusia prasejarah yang hidup di situ.

Diet Zaman Dulu

Fosil manusia yang dikaji hidup sekitar 46,000 hingga 63,000 tahun yang lalu. Turut ditemui bersama adalah rangka mamalia lain seperti babi hutan, badak sumbu, beruang, beruk, harimau bintang, kerbau air, orang utan dan rusa.

Ada sesuatu jelas membezakan manusia prasejarah dan semua haiwan yang disenaraikan. Saintis kaji, rujuk silang dan kaji semula – dan semua mendapati haiwan makan secara rambang. Tetapi manusia hanya setia pada satu latar belakang sahaja.

Dan dapatan mereka membuktikan bahawa manusia prasejarah di Laos mengamalkan diet omnivor, iaitu makan tumbuh-tumbuhan dan haiwan pedaging. Diet ini jauh berbeza untuk dibandingkan dengan cara hidup manusia prasejarah dalam rantau lain.

Pada ketika semua pakat kejar haiwan dulu, manusia prasejarah di Asia Tenggara sudah beromnivor dengan cara memungut hasil hutan (Bourgon, et al., 2021).

Penyesuaian sebegini memakan masa sangat lama. Malah hutan hujan tropika juga sangat sensitif dengan perubahan iklim yang sangat aktif. Kesan paling tertera adalah kembang kecut saiz kanopi sebatang pokok.

Berubahlah macam mana pun, manusia prasejarah tetap mencari jalan untuk sesuaikan diri. Dan ramai yang berubah dari segi fizikal pun, sampai mempengaruhi tingkah laku dan perwatakan (Bacon, et al., 2021).

Kebolehan penyesuaian diri tidak boleh dipandang enteng. Pada ketika spesis tidak berakal tentu sekali lari, manusia prasejarah menemui peluang yang dibuat jendela.

Dan daripada pungut hasil hutan, mereka mula menjelajahi sektor baru secara berperingkat sampai boleh bertani bagai. Nilai kemanusiaan semasa zaman prasejarah dipupuk dalam tempoh beralaf-alaf.

Ribuan tahun berlalu pun cara hidup masih sama, ibaratkan bertatih untuk menjadi sebuah spesis dominan hari ini. Tetapi kemekaran manusia prasejarah di Laos (dan juga Vietnam) membuktikan bahawa hutan hujan tropika tidak pernah menjadi penghalang… bahawasanya kehilangan Homo erectus tentu sekali berlaku atas faktor lain.

Apa yang pasti, hidup zaman dulu memang susah jenis silap sikit habis satu kampung.

RUJUKAN:

Bacon, A., et al. (2021, Oktober 26). A multi-proxy approach to exploring Homo sapiens’ arrival, environments and adaptations in Southeast Asia. Scientific Reports. 11 (21080).

Bourgon, N., et al. (2021). Trophic ecology of a Lake Pleistocene early modern human from tropical Southeast Asia inferred from zinc isotopes. Journal of Human Evolution.

Rizal, Y., et al. (2020). Last appearance of Homo erectus at Ngandong, Java, 117,000-108,000 years ago. Nature. 577 (7790): 381-385.

Toups, M., et al. (2011). Origin of Clothing Lice Indicates Early Clothing Use by Anatomically Modern Humans in Africa. Molecular Biology and Evolution. 28 (1): 29-32.


Amboi… Cepatnya Vaksin Covid-19 Ni Siap!

Malapetaka COVID-19 yang datang tidak diduga nampaknya semakin menghampiri kesudahan. Setelah berbulan menunggu, sebuah vaksin telah diluluskan.

Perlumbaan vaksin ini disertai beberapa syarikat bioteknologi terkemuka dunia. Tetapi gandingan BioNTech dan Pfizer buat masa sekarang memenangi perlumbaan ini, dengan vaksin Tozinameran dikatakan 90 peratus berkesan (Palca, 2020).

Sehingga 16 Disember, seramai 138,000 rakyat United Kingdom sudah disuntik tozinameran (Campbell, 2020).

COVID-19 ialah peny4k1t yang paling pantas diperolehi sebuah vaksin, yakni dalam masa sembilan bulan sahaja. Jadi ramai tertanya-tanya; ada yang agak musykil, kerana vaksin beguk pun perlu empat tahun.

Golongan ini sebenarnya bukanlah “anti-vaksin”.

Cuma mereka tidak faham. Analoginya begini – sebuah platform pengeluaran Toyota mengambil masa 17-18 jam untuk membuat sebuah kereta. Tetapi Karl Benz dulu perlu bertahun untuk membuat kereta pertama dunia.

Perbandingan sebegini memang tidak adil. Benz hidup zaman bila. Toyota pula tidak bermula daripada kosong. Tetapi analogi ini sebenarnya tiada beza dengan pembangunan vaksin Covid-19.

Kerana pengeluar vaksin tidak bermula daripada kosong. Menurut Dr Eric Yager daripada Kolej Farmasi dan Sains Kesihatan Albany, saintis sudah mempunyai data berkaitan struktur, genom dan jangka hayat koronavirus melalui aktiviti penyelidikan selama 50 tahun (Solis-Moreira, 2020).

COVID-19 pula bukanlah suatu peny4k1t koronavirus yang baharu. Dunia sudah mengenali ratusan jenis koronavirus.

Empat boleh menyebabkan selsema biasa. Tetapi ada jenis yang mampu mencetuskan krisis end3m1k seperti SARS dan MERS masing-masing pada tahun 2002 dan 2012.

Jadi apabila COVID-19 merebak, saintis perlu mengemaskini dapatan mereka. Kiranya Toyota tidak perlu menciptakan roda – guna saja roda sedia ada.

Ilmu pengetahuan sahaja tidak mencukupi. Dana juga diperlukan untuk membangunkan suatu vaksin.

Bagi tozinameran, Pfizer dan BioNTech menerima AS$135 juta daripada China, Hong Kong, Macau dan Taiwan. Kemudian kerajaan Angela Merkel pula memberikan AS$445 juta.

Dan Kesatuan Eropah menyalurkan AS$119 juta untuk menyempurnakan tozinameran. Pfizer enggan menyertai Operation Warp Speed dibawah pentadbiran Donald Trump kerana tidak mahu menjadi h4mb4 birokrasi.

Jadi Pfizer memperolehi AS$699 juta untuk merancakkan penyelidikan vaksin. Moderna pula menerima AS$2.48 bilion daripada Operation Warp Speed untuk membangunkan vaksin mRNA-1273.

Secara keseluruhan, operasi ini merupakan komitmen AS$10 bilion. Dibandingkan dengan kemelesetan ekonomi, apalah sangat AS$10 bilion ini. Tetapi bagi pengeluar-pengeluar vaksin seperti AstraZeneca, Johnson & Johnson, Moderna dan banyak lagi – inilah segala-galanya.

Kerana vaksin untuk peny4k1t lain hanya menerima dana antara AS$31 juta hingga AS$68 juta sahaja (Gouglas, et al., 2018). Jumlah AS$10 bilion hanya daripada White House.

Suruhanjaya Eropah bersetuju untuk meluluskan dana AS$8 bilion bagi tujuan penyelidikan COVID-19 (Felter, 2020).

Sama seperti pendaratan Bulan pada tahun 1969, ilmu dan dana boleh menyebabkan kejayaan sains yang dikatakan luar biasa.

Pendaratan Bulan dan Vaksin COVID-19 kedua-duanya berdepan dengan banyak kemusykilan, tetapi hakikat di sebalik kejayaan ini sangat jelas.

Program Apollo menyumbang pada pembangunan teknologi yang memudahkan kehidupan manusia. Tozinameran pula berdepan dengan cabaran logistik, kerana wajib disimpan dalam suhu -80ºC hingga -60ºC.

Jadi Pfizer membangunkan bekas ais kering khas untuk menjaminkan penyimpanan tozinameran.

Untuk pengetahuan semua, tozinameran tidak menggunakan virus yang dimandulkan atau dim4t1kan.

Sebaliknya tozinameran menggunakan sejenis bahan genetik bernama “messenger RNA” (mRNA) yang digunakan sel badan manusia untuk memulakan proses pengeluaran antibodi (Foley, 2020).

Pfizer melengkapkan mRNA yang rapuh ini dengan gelembung minyak dibuat daripada nanopartikel lemak.

Selepas disuntik, partikel ini bertemu dengan sel badan untuk merembeskan mRNA. Semua tahu yang COVID-19 mempunyai tanduk yang dibuat daripada protein.

Jadi molekul sel membaca mRNA ini dan membina tanduk sama, yang dikenali sistem imunisasi badan. Sel ini kemudian pun m4t1 dan meninggalkan “jasad” mengandungi tanduk dan pecahan protein, sebagai antibodi.

Dan antibodi ini kemudian akan hinggap pada COVID-19, menghalang virus dvrj4n4 ini daripada merosakkan tubuh badan seperti yang boleh ditonton dalam video ini:

RUJUKAN:

Campbell, D. (2020, Disember 16). 138,000 people in UK receive Covid vaccine in first week. The Guardian.

Felter, C. (2020, November 23). What is the world doing to create a COVID-19 vaccine? Council on Foreign Relations.

Foley, K.E. (2020, November 11). Pfizer’s vaccine candidate would be the first of its kind. QZ.

Gouglas, D., et al. (2018, Oktober 17). Estimating the cost of a vaccine development against (ditapiskan) (ditapiskan) (ditapiskan): a cost minimasation study. The Lancet. (6) 12.

Palca, J. (2020, November 9). Pfizer says experimental COVID-19 vaccine is more than 90% effective. NPR.

Solis-Moreira, J. (2020, Disember 15). How did we develop a COVID-19 vaccine so quickly? Medical News Today.


Pertempuran Panipat II: Detik Penyatuan India Di Bawah Empayar Islam Mughal

Pertempuran Panipat II telah berlaku pada 5 November 1556 antara raja Hindu iaitu Hemu Chandra Vikramaditya atau dikenali sebagai, Hemu, dengan pasukan tentera Mughal di bawah pimpinan Bayram Khan.

Hemu telah menαkluki Delhi dan Agra selepas beberapa minggu sebelum itu dengan mengalahkan pasukan Mughal, pimpinan Tardi Beg Khan dalam Pertempuran Delhi lalu mengisytiharkan dirinya sebagai Raja Vikramaditya pada pertabalan di Purana Qila di Delhi.

Akbar dan pembantunya Bayram Khan telah mengatur strategi apabila mendapat berita bahawa Kerajaan Mughal telah hilang penguasaan terhadap kota Agra dan Delhi. Justeru, tentera Mughal di bawah pimpinan kedua-dua tokoh tersebut telah menuju ke Panipat bagi menutut kembali wilayah-wilayah yang hilang. Kedua-dua tentera bertempur di Panipat tidak jauh dari tapak Pertempuran Panipat Pertama 1526.

Setelah mendengar kemenangan bersiri Hemu dan kejayaan menguasai Agra dan Delhi, tentera Mughal kehilangan semangat dan moral untuk bertempur. Sebilangan besar panglimanya menasihati Akbar untuk berundur ke Kabul, untuk membina semula kekuatan. Namun begitu, cadangan tersebut ditolak oleh Bayram Khan yang menjadi orang kanan Akbar. Beliau berpandangan tentera Mughal perlu segera bangkit memerangi Hemu dan seterusnya menguasai semula Delhi.

Pada 5 November 1556, tentera Mughal berhadapan dengan tentera Hemu di medan Pertempuran Panipat yang bersejarah berhampiran Sikri. Bayram Khan menasihati tenteranya dalam ucapan dengan khutbah agama untuk memerangi orang kafir dan memerintahkan mereka untuk berperαng. Akbar dan Bayram Khan tinggal di belakang, lapan batu dari medan Pertempuran, dengan arahan untuk meninggalkan India sekiranya berlaku kekalahan. Ini adalah Pertempuran Panipat kedua Mughal melawan Hemu.

Bayram Khan merupakan anggota di peringkat bangsawan Humayun yang memegang peranan sebagai pelindung dan pembimbing bagi Akbar ketika berusia muda. Beberapa bulan setelah Akbar menerajui takhta Mughal, Hemu, seorang menteri dan jeneral kepada Kerajan Suri telah memimpin tenteranya yang besar untuk menyerang Delhi. Hemu, seorang Hindu Vaisya atau anggota kasta celik. Hemu menuntut status kerajaan dengan menggunakan gelaran Sanskrit kuno Raja Vikrarnaditya. Sekiranya dia berjaya, ini akan mengukuhkan statusnya dan meneruksan tradisi monarki Sanskrit atau Brahmana di India Utara – lama tunduk pada penguasa Muslim.

Pada bulan November 1556 tentera Mughal di bawah Bayram Khan bergerak menuju Delhi dan mengalahkan Hemu dalam pertempuran Pānīpat Setelah kemenangan dalam Pertempuran tersebut, Akbar menyambut kemenangannya di Delhi. Selama empat tahun (1556-1560) Bayram Khan telah mengemudi tentera Kerajaan Mughal menentang kekuasaan Afghanistan di berbagai wilayah di India.

Bayram Khan menikmαti kedudukan tertinggi di negeri ini sebagai wali dan perdana menteri kaisar. Setelah melantik seorang sarjana Iran yang terkenal, Abdul Latif, sebagai tutor Akbar, Bayram menyatukan pentadbiran wilayah yang ditαkluki sebagai vakil Akbar (bupati). Keunggulannya yang semakin meningkat mengasingkan “Athal Khail” yang terdiri dari keluarga hubungan Akbar.

Tentera Mughal dipimpin oleh Ali Kuli Khan, Sikandar Khan dan Abdulla Khan Uzbeg. Hemu memimpin pasukannya ke pertempuran, di atas gajah. Di sebelah kirinya dipimpin oleh anak saudaranya Jeneral Ramiya dan kanan oleh Shadi Khan Kakkar. Dia berada di dekat kemenangannya yang paling menentukan, ketika Hemu terluka di mata oleh anak panah, dan jatuh sehingga tidak sedarkan diri. Ini menimbulkan kekeliruan di antara para tentera, tanpa komandan tertinggi untuk menyelaraskan keputusan. Menurut Abul Fazl, dalam Ain-I –Akbari, 5000 tentera Hemu dibμnuh dan tentera Hindu meninggalkan pertempuran.

Hemu yang tidak sedarkan diri dibawa oleh panglima Akbar iaitu Shah Qulin Khan membawa Hemu ke kem Mughal untuk dipenggαl lehernya. Menurut catatan al-Badayuni, Bayram Khan telah meminta Akbar untuk bertindak memenggαl leher Humu. Bagaimanapun, Akbar enggan berbuat demikian kerana beranggapan Hemu telah kalah dan tindakan memenggαl leher ke atas individu kalah merupakan tindakan yang zalim.

Setelah Akbar enggan, tubuh Hemu ditolak dan dipenggαl kepalanya oleh Bayram Khan secara tidak sengaja. Kepala Hemu dihantar ke Kabul di Afghanistan untuk mengagumi bahawa mereka membμnuh seorang pejuang Hindu yang hebat. Sekali lagi, ini adalah senario berulang dan kesalahan yang dilakukan oleh raja-raja Hindu seperti Prithviraj. Strategi pertempuran yang diatur oleh Bayram Khan dan Akbar ketika melawan Hemu adalah dengan berada di kedudukan belakang tentera-tentera Mughal.

Manakala raja Kerajaan Suri sering menggunakan strategi dengan meletakkan raja di barisan hadapan pertempuran. Hal ini telah memberi tentera Mughal peluang untuk menumbangkan Hemu terlebih dahulu sehingga menyebabkan tentera-tentera Hemu hilang moral untuk berperαng kerana tiada ketua yang dapat lagi mengetuai pasukan Hindu untuk teruskan pertempuranan. Mayatnya yang dipenggαl digantung di Delhi Darwaza, penghinaan terhadap setiap penganut Hindu yang tidak boleh dilupakan.

Kempen ketenteraan dilakukan hanya untuk merealisasikan cita-cita imperialisme Akbar untuk menyatukan India di bawah satu pemerintahan Mughal. Gambaran awal cita-cita ini adalah Pertempuran antara tentera Mughal yang dipimpin oleh Akbar yang dibantu oleh Bayram Khan dengan tentera pimpinan Hemu di Panipat pada tahun 1556.

Artikel dikirimkan oleh MUHAMMAD SYAHMI untuk The Patriots.


The Incredibles: Mesej Untuk Ibu Bapa

Tahun 2018 merupakan tahun antara yang dinanti-nantikan oleh penulis setakat ini. Bukan kerana apa, tetapi setelah 12 tahun akhirnya filem “The Incredibles 2” keluaran Pixar akan ditayangkan di pawagam. Mengikut berita, telah disahkan bahawa filem itu akan keluar pada Jun 2018. Walaupun masih berbaki lagi 4 bulan, namun penulis sudah 12 tahun menunggu filem ini (excited). Bagi sesiapa yang belum menonton filem yang pertama,AMARAN, SPOILERS AHEAD.

Masih lagi segar dalam ingatan kata-kata penjenayah filem animasi itu, Syndrome yang menjadi pegangan ramai pembikin filem animasi / anime kini :-

Namun pabila difikir kembali kata-kata di atas, keterujaan bertukar kekecewaan. Realitinya dunia yang digambarkan oleh Syndrome sudahpun berlaku dalam kalangan masyarakat kita. Penulis bukan bicara fasal superpower, tetapi fasal pendidikan. Penulis bukanlah ingin menyalahkan sesiapa tetapi penulis cuma perhatikan budaya ini seolah – olah memiliki corak klasik ‘supervilen’ dalam The Incredibles iaitu plot Syndrome. Jika kita lihat, rancangan Syndrome adalah seperti berikut :-

1. Membunuh semua adiwira yang memiliki kuasa luar biasa

Setiap anak itu memiliki keistimewaan masing-masing. Namun jika tidak dicungkil bakat dan prestasi, keistimewaan mereka akan terkubur. Dunia pendidikan kita kini masing-masing penuh dengan persaingan. Dahulunya ketika Perang Dingin, musuh Amerika Syarikat hanyalah Soviet Union, namun kini musuh US muncul dari pelbagai sudut.

Dari sudut pendidikan, US memusuhi negara-negara kecil seperti Hong Kong, Singapura dan Finland yang memiliki tahap penilaian matematik, sains dan membaca yang tinggi. Maka mereka melaksanakan GERM (Global Education Reform Movement), yang terdiri daripada NCLB (No Child Left Behind) dan RTTT (Race to The Top). Mereka menekankan aspek pendidikan sebagai aspek penting dalam pembangunan negara. Mereka lebih menekankan pendidikan secara teori dan pencapaian merit.

Oleh itu, mereka lebih menekankan ujian piawai sebagai ukuran kejayaan dan untuk mendapat kerja. Pelajar-pelajar ini dimarjinalisasikan dengan budaya ujian piawai ataupun ‘standardized testing’. Pelajar-pelajar sejak dari kecil lagi dinilai pencapaian mereka melalui ujian, sama ada ujian objektif atau subjektif. Ujian-ujian ini bukanlah tidak elok, tetapi ia hanya mengukur memori pelajar hanya pada ketika itu sahaja. Padanlah kebanyakan pelajar akan lupa apa yang dipelajari setelah mereka mengambil peperiksaan. Bagi mereka, siapa yang lulus ujian, itulah yang terbaik.

Maka, ramai pihak mengambil kesempatan memanipulasi pelajar dan juga ibu bapa ‘kiasu’ ini. Jadi bagaimana pula dengan anak-anak yang tidak dapat ‘perform’ dengan baik dalam ujian? Mereka ketinggalan untuk mencapai kejayaan dan terpaksa berpuas hati dengan kerja yang sedia ada. Anak-anak yang hebat dan berbakat, terpaksa akur dengan permintaan ibu bapa dan sistem pendidikan agar mengetepikan impian mereka kerana dianggap tidak realistik dalam industri pekerjaan. Bukan itu sahaja, jika anak-anak ingin mengikuti kelas mengembangkan bakat mereka, kelas tersebut agak mahal, kerana pasarannya kurang. Hanya yang kaya sahaja yang mampu, maka genius yang miskin, dan anak yang ingin belajar diketepikan.

2. Melakukan kerosakan kepada dunia yang hanya boleh diatasi dengan kuasa super(vilen)

Dahulunya bukan semua sistem pendidikan adalah untuk semua orang. Pada abad 19 dan awal abad 20an, anak-anak yang kurang upaya contohnya, ‘disimpan’ di rumah, tidak diberi pendidikan formal. Namun kini semakin lama sistem pendidikan awam mendapat sambutan yang baik. Tetapi setelah ramai mendapat pendidikan, ditambah pula dengan migrasi warga asing pada abad ke 20, negara susah untuk ‘trackdown’ pekerja-pekerja yang baik yang boleh memberi manfaat kepada negara.

Maka, pelajar-pelajar ini dipecahkan sistem ‘trackdown’ mereka sama ada dari sudut akademik atau vokasional sahaja. Ini menyebabkan ibu bapa menjadi risau kerana takut pelaburan terhadap anak mereka dianggap tidak berfaedah, maka mereka habis-habisan menekankan anak-anak masuk university sebagai matlamat. Anggapan mereka bahawa sistem ujian piawai akan memperbaiki dunia mereka akhirnya memakan diri dan masyarakat. Yang untung, pihak-pihak korporat yang melobi ahli politik. Mereka cuma mahukan pekerja yang murah, mereka tidak pedulikan masa depan anak-anak kita pun.

Walaubagaimanapun apa yang lebih teruk, Jika anak kecil itu minat bermain piano, membaca puisi atau melukis, mereka umpama ikan yang disuruh memanjat pokok kerana jika tidak dapat ijazah yang ‘laku’ di mata majikan apabila dewasa nanti, mereka terpaksa kerja bergaji rendah atau lebih teruk lagi, menganggur. Bahkan kepada mereka yang cemerlang sekalipun, mereka takut untuk ambil risiko. Mereka takut untuk mencuba sesuatu yang baru, tulis perkataan atau ayat baru ataupun mencabar pendapat guru kerana mereka takut digagalkan jika salah. Jadi, akibatnya mereka takut untuk belajar. Pabila dewasa, tabiat ini akan terus kekal. Masing-masing taku untuk gagal, maka akan teruskan sahaja dengan pendekatan konservaitf, iaitu pendekatan yang dahulunya berjaya. Tidakkah ini akan menjumudkan pemikiran masyarakat?

3. Menjual ‘kuasa’ supernya agar semua orang menjadi super. Maka, tiada lagi super

Di sinilah pihak-pihak korporat dan golongan elit mengambil kesempatan mengaut untung. Pihak – pihak seperti Pearson dan McGraw Hill yang bertanggungjawab mengeluarkan buku latihan, menyediakan ujian dan buku teks mengikut kurikulum melobi ahli politik agar teruskan dengan polisi sebegini. Mereka galak mengeluarkan buku latihan dan menambah kerja sekolah kepada anak-anak. Bukan anak – anak sahaja, guru pun pening dengan kerja mereka. Pesepsi ‘kuasa’ boleh dijual di pasaran dengan harga tertentu, menguntungkan golongan kelas pertengahan dan golongan elit yang boleh beli buku yang banyak. Tetapi akibatnya anak-anaklah yang menanggung kerja sekolah, depresi sehingga ada yang termuntah ketika peperiksaan dan ada yang bunuh diri pabila gagal.

Hasilnya, tiada lagi kanak-kanak ‘super’ yang ibu bapa dahulunya hargai dan sayangi, hanyalah balaci sistem pendidikan yang memberi kuasa kepada golongan tertentu sahaja.
Kita berada dalam dunia di mana “ jika kau tak masuk university / kolej , kau susah nak dapat kerja”. Maka, para ibu bapa berlumba-lumba menghantar anak mereka ke kolej/universiti. Kalau banyak duit, hantar sahaja ke kolej swasta.

Kalau tidak ada duit, ambil sahaja pinjaman. Anak-anak padahal kebanyakannya terperangkap. Mereka masuk universiti bukan sebetul-betulnnya ingin menuntut ilmu, tetapi untuk mencari kerja. Kesempatan ini pula digunakan oleh pihak yang berautoriti untuk mengaut keuntungan.

Setakat ini sahajalah terlebih dahulu. Penulis yakin ketika tayangan The Incredibles 2 bulan Jun nanti pasti pawagam akan dipenuhi oleh orang dewasa, sama seperti Finding Dory, Moana dan Inside Out. Ibu bapa ambillah peluang untuk tonton kembali filem pertama sebelum tonton filem yang kedua. Fikirkanlah nukilan ini sambil-sambil dan renungkanlah apa yang terbaik untuk anak-anak.

RUJUKAN

Delisle, James R. 2014. Dumbing Down America; The War on Our Nations’ Brightest Minds. Prufock Press Inc.

Zhao, Y & Gerain,B (edited). 2017. Imagining the Future of Global Education; Dreams and Nighmares. Routledge Taylor & Francis Group


Kenapa Budak-Budak Suka K-Clique?

1. Kosa kata K-Clique yang terhad.

Aku ni orang bahasa. Ajar Bahasa Melayu di sekolah. Belajar sastera juga. Aku dapati perkataan-perkataan yang digunakan K-Clique biasa-biasa saja. Hanya menggunakan perkataan dalam perbualan seharian. Ini orang bahasa sebutnya sebagai diksi (pemilihan perkataan).

Mungkin sebab tu budak-budak senang untuk grasp lagu mereka. Sebab perkataannya senang untuk disebut, makna yang mudah difahami, dan tidak kompleks.

Genre rap ni menarik dan unik. Tak banyak batasan untuk tulis lirik. Ruangnya lebih banyak. Berbaris-baris, berangkap-rangkap. Terasa sangat rugi kalau sesebuah lagu rap yang ada beat sedap, melodi sedap, hook sedap, tapi liriknya macam tu aje. Sangat-sangat membazir potensi yang ada.

Majoriti perkataan yang mereka guna ialah perkataan yang ada dua suku kata. Sikit saja perkataan tiga suku kata.

Janji, pergi, ini, bukan, hidup, aku, bagai, mimpi, aku, takkan, lain, macam, perlu, jerit, tunggu, etc. Perkataan yang macam ni banyak mereka guna. Contoh rangkap pertama lagu Sah Tu Satu:

“Salam kata seru
Satu hala tuju
Jangan salah laku
Nanti tumpang malu
Jangan dongak atas
Takut lain balas
Tentangan salah masuk rentakan belahan rasa hentakan retakkan gerakan.”

Nampak? Dua suku kata. Yang tiga suku kata tu sebab masuk imbuhan saja. Selama aku mengajar kelas-kelas pemulihan Bahasa Melayu, budak-budak yang lemah ni memang ada masalah dengan perkataan tiga suku kata.

Sebab apa? Sebab dalam perbualan seharian, memang kita lebih banyak guna perkataan dua suku kata saja. Kalau yang formal-formal ni, banyak guna perkataan tiga suku kata.
Cuba tengok Ayien Rahman yang rap 10 minit tu. Tengok perkataan-perkataan yang dia guna. Boleh inzal para pencinta bahasa.

Masih dalam konteks lirik, tapi pasal diss track. Ada beberapa rappers underground yang buat diss track terhadap mereka. Aku dapati mereka tak balas. Ada je yang balas tapi tak kuat. Kebolehan lirik mereka memang terhad.

Ada ke patut lagu Maddayz tu Zynakal balas cara lucah dengan ubah “enjit-enjit semut” kepada “enjit-enjit kemut”. Rasa low sangat. Hip-hop murah ni kalau diss pakai modal lucah.
Kesimpulannya, nak jadi rappers ni kena pandai bahasa. Paling penting ialah perbendaharaan kata. Average person tahu 20000 – 30000 perkataan. Rappers sepatutnya tahu lebih dari itu.

Kosa kata ni penting untuk wordplay. Btw bab kosa kata ni bukan sahaja jadi isu kepada K-Clique. Karyawan-karyawan generasi baru pun ada masalah macam ni. Tak ada banyak ilmu bahasa tapi nak jadi penulis lirik. Kalau kena dengan lagu tu tak apa. Tapi kalau terlalu shallow, tak syok la. Nampak macam industri kita ni picisan je nanti.

Bab kosa kata ni, artis yang boleh berbahasa Inggeris ada kelebihan. Kita tengok Malique. Dia sangat terer bahasa Inggeris. Secara langsung, bahasa Melayu dia pun improved. Makin banyak bahasa dia tahu, makin terer dia dalam bahasa sendiri. Sebab tu kita jangan duk takut nak belajar bahasa orang.

2. Department imej, visual, dan beat K-Clique ni tersangatlah power.

K-Clique ni sangat sedap didengar guna earphone. Beat diorang tu lain macam sedap. Terutama part bunyi bass dan bunyi snare. Kira sound dia tak bodo la.
Aku pernah je Google siapa yang buatkan beat depa ni. Tapi tak tahu apa nama. Kalau sesiapa tahu, bolehlah share dekat komen.

Bab video depa pun power. Jenis kamera goyang-goyang zoom in zoom out, ada flashy color sikit-sikit, color grading smart, dan ada smooth transition. Sangat professional. Jadi aku tak hairan video depa tercalon untuk MTV Asia Award tu. Memang level international.

K-Clique sepatutnya berterima kasih yang amat tinggi kepada orang yang terbitkan muzik video depa. Lepas tu dekat orang yang buat beat muzik depa. Dua elemen tu je yang menyelamatkan depa.

Nak harapkan lirik, memang tak sedap. Nak harapkan imej, banyak cerita negatif. Nak harapkan live performance, banyak miming dan playback.

Jagalah baik-baik editor dan tukang muzik tu.

3. K-Clique ni mendatar

Kalau kita dengar satu atau dua lagu K-Clique, kita mungkin akan rasa mereka ni bagus. Rap cara baru. Rap segar. Sedap. Tapi lepas dengar 5 hingga 6 lagu mereka, kita pun akan terfikir, mereka ni sebuah rap group yang mendatar. Flat. Tak banyak beza satu lagu dengan satu lagu yang lain. Cara rap yang sama, tema lirik yang sama, dan gaya music video yang sama.

Pesanan saya, buatlah kelainan. Nak lain macam mana tu, fikirlah sendiri. Itu saja.

4. Tolonglah improve live performance

Sebagai peminat muzik rock, aku sangat suka live performance daripada artis kegemaran aku. Nak tengok sendiri macam mana vokalis tarik suara, macam mana gitaris goreng solo, dan macam mana band improvise lagu mereka.

Dari live performance yang mantap, satu “bond” yang kuat akan wujud dengan peminat.
K-Clique, jika dibincangkan dari segi live performance, sangatlah mengecewakan. First, miming. Second, playback. Third, hampir 100% lagu penonton sendiri yang nyanyikan. Ini sangat-sangatlah mengecewakan.

Aku expect dengan bilangan yang ramai, dapatlah mereka sumbangkan idea untuk jadikan live performance tu mantap. Bilangan anggota yang ramai atas satu pentas bukan alasan. Cubalah belajar dari artis-artis K-Pop.

Mereka ada 9 orang. Super Junior dari Korea ada 13 orang. Tapi ada nampak Suju kelam kabut atas pentas? Ada nampak berterabur masa buat live show? Takde. Mereka organized. Masing-masing tahu masa untuk undur ke belakang dan masa untuk maju ke depan.
Bendanya senang saja, jangan curi spotlight kawan sendiri. Ini waktu giliran kau rap, kau nak duk kat tengah depan. Waktu kawan kau rap dan kau jadi hype man, kau nak duk situ jugak.

Apa masalah kau ni? Teamwork lah. Clique amende nak sailang spotlight band mate sendiri?
Dengan latihan yang cukup dan persefahaman sesama anggota, live performance K-Clique sebenarnya boleh jadi sedap. Tapi tu laaa. Sama sendiri pun nak tunjuk siapa besar.
Okeylah panjang sangat dah.

Kesimpulan untuk point ni, sesedap mana pun lagu dalam rakaman, sepower mana pun lirik, seberat mana pun bass drop dalam beat, tapi kalau live performance hancur, maknanya hancur la. Seseorang artis, jual album banyak mana pun atau view juta-juta kat Youtube tak memberi apa-apa kebanggaan pun kalau tak dapat dizahirkan dalam persembahan live.

Persembahan live ialah ukuran kualiti sebenar satu-satu karyawan tak kiralah berapa view dia kat Youtube atau berapa banyak album dia terjual. Improve that.

Kesimpulan

Akhir kata, aku okey saja dengan K-Clique. Takde masalah. Hari-hari dengar lagu depa. Cuma ada benda-benda yang mereka patut improve kalau nak lama dalam industri mainstream. Paling penting, untuk diingati. Bukan dipuja 3,4 bulan sahaja kemudian dilupakan.

Aku masih ingat rappers-rappers lama. Jadi aku nak K-Clique juga diingati untuk 30 atau 40 tahun lagi. Tak apa. Baru lagi. Kita kasi can.


Angkara Kucing, Spesis Burung Ini Pupus

Sejak zaman-berzaman, kucing menjadi antara haiwan pilihan – baik sebagai sembahan mahupun belaan. Di Mesir Purba, ia dipuja sebagai Bastet. Di China, ia disembah sebagai Li Shou dan di Poland, ia dihormati sebagai Ovinnik.

Kedudukan kucing cukup signifikan kerana ia melindungi hasil tanaman dari haiwan per.os.ak seperti tikus. Justeru, kucing disayangi khususnya oleh masyarakat purba yang kehidupan mereka amat bergantung pada hasil pertanian.

Pernah dalam sejarah, sebuah kota sanggup menyerah kalah dalam pe.rang semata-mata kerana enggan mengapa-apakan kucing. Kota yang dimaksudkan ialah Pelusium, sebuah kota subur dan kaya milik Mesir Purba yang dise.ra.ng oleh Kisra Cambyses II dari Parsi pada tahun 525 SM.

Dalam se.ra.ngan tersebut, Cambyses II mengarahkan ten.teranya supaya melukis imej kucing pada perisai masing-masing di samping meletakkan segerombolan kucing di barisan hadapan. Helah ini dilakukan kerana beliau mengetahui yang kucing merupakan haiwan suci buat orang-orang Mesir.

Kesannya, ten.tera-ten.tera Mesir terpaku dan tidak mampu berbuat apa-apa. Mereka lantas memilih untuk meletakkan sen.jat.a berbanding menc.eder.akan kucing yang mereka puja.

Dalam tradisi agama Islam juga, kucing menempati kedudukan yang istimewa apabila larangan untuk menz.ali.minya disebutkan secara khusus dalam sebuah hadis, selain ia menjadi haiwan kesayangan seorang sahabat Nabi yang sehingga kini dikenali sebagai ‘Bapa Kucing’ (Abu Hurairah).

Pada hari ini, kucing menjadi haiwan peliharaan nombor dua di dunia selepas anjing. Data tahun 2018 mendapati sebanyak 470 juta ekor anjing dibela di dunia berbanding kucing peliharaan yang sebanyak 370 juta ekor.

Penelitian pada Februari 2021 pula mendapati yang kucing lebih popular berbanding anjing di 91 buah negara (rata-ratanya di Eropah dan Asia) sambil anjing pula lebih popular di 76 buah negara lain (kebanyakannya di Oceania, Afrika, dan Amerika).

Namun di sebalik kepopulariti kucing sebagai haiwan peliharaan yang comel dan menguit hati, siapa sangka yang ia juga merupakan pemang.sa besar dalam kalangan haiwan.

Pada tahun 2013, kajian mendapati di Amerika Syarikat sahaja, kucing memb.unu.h sebanyak 2.4 billion burung dalam tempoh setahun. Ini tidak termasuk enam hingga 22 billion mamalia kecil, sekali gus menjadikan secara keseluruhan, kucing terlibat sebagai punca kepupusan 63 spesis haiwan terutama spesis endemik.

Antara mang.sanya ialah burung traversia lyalli, iaitu spesis burung endemik di Pulau Stephens, New Zealand.

Kisah bermula pada Februari 1894, saat seorang naturalis bernama David Lyall dipindahkan bersama 16 individu lain ke Pulau Stephens, sebuah pulau terpencil yang diapit oleh kedua-dua pulau New Zealand. Keberadaan Lyall di sana adalah sebagai pembantu penjaga rumah api.

Untuk menjadikan suasana lebih meriah dan menghiburkan, Lyall turut membawa bersama seekor kucing peliharaan yang sedang bunting. Namanya ialah Tibbles.

Kehadiran Tibbles (dan anak-anaknya) bagaimana pun mengundang b.encan.a buat ekosistem sedia ada.

Sebagaimana resmi mana-mana kucing, setiap hari, Tibbles akan membawa pulang hasil bu.ruannya dan menunjukkannya kepada Lyall. Sebagai seorang naturalis, Lyall dapat mengecam setiap spesis yang dibawakan kepadanya. Cuma, ada satu spesis yang beliau gagal kenali – iaitu sejenis burung.

Sepanjang berada di Pulau Stephens, beliau hanya pernah menyaksikan burung tersebut dua kali. Lyall menyifatkannya sebagai “burung batu” memandangkan ketika terlihatnya, burung tersebut sedang berlegar di sekitar batu.

Saiz burung itu kecil sahaja, hampir seperti tikus. Pergerakannya laju dan ia tergolong sebagai burung yang tidak boleh terbang – satu sifat yang tidak asing bagi spesis burung di New Zealand, memandangkan pulau itu terpencil sejak sekian lama tanpa sebarang pemang.sa baik dari kalangan haiwan atau manusia.

Spesimen burung tersebut kemudian dikumpulkan dan dihantar ke England untuk diteliti. Ia seterusnya disahkan oleh seorang pakar burung bernama Walter Buller sebagai satu spesis baru. Namun ketika itu, segala-galanya sudah berakhir.

Tahun 1895, Lyall mengirim surat kepada Buller dan antara kandungannya berbunyi, “… kucing-kucing di sini dah makin menjadi-jadi. Habis semua burung dikerjakannya.”

Bermula tahun tersebut, spesis burung itu tidak lagi ditemui. Usaha-usaha pencarian yang dilakukan pada tahun berikutnya oleh H.H. Travers, seorang ahli naturalis yang turut dihubungi Lyall juga gagal.

Apapun menerusi kontak dengan Travers, Lyall sempat menjual sembilan spesimen burung tersebut kepada seorang ahli zoologi bernama Walter Rothschild dengan dua spesimen terakhir miliknya dijual pada harga £50 setiap satu (£5,000 atau RM29,047 nilai hari ini).

Rothschild kemudian menamakan spesis burung tersebut sebagai traversia lyalli bersempena nama Travers dan Lyall.

Empat tahun berikutnya, iaitu tahun 1898, rumah api di Pulau Stephens menerima penyelia baru bernama Robert Cathcart. Perkara pertama yang dilakukan oleh Cathcart adalah meminta bekalan senapang patah dari Marine Department.

Tujuannya cuma satu; mengh.apu.skan kucing-kucing yang ada di pulau tersebut. Dalam tempoh sembilan bulan, lebih 100 kucing habis dib.unu.hnya dan 27 tahun kemudian, iaitu pada 1925, Pulau Stephens bebas sepenuhnya dari kucing.

Namun, keadaan ini sama sekali tidak dapat mengembalikan traversia lyalli yang sudah p.upu.s.

RUJUKAN

Andrei, Mihai. (15 Mei 2021). How Tibbles the cat possibly caused an entire species to go extinct. ZME Science.

Budget Direct. (10 February 2021). Cats vs Dogs: Which Does the World Prefer?

Muftiwp.gov. (21 April 2020). Al-Kafi #1707: Benarkah Rasulullah S.A.W Pernah Memiliki Kucing Bernama Muezza?

Patowary, Kaushik. (6 July 2018). How a Single Cat Hunted to Extinction the Entire Species of Stephens Island Wren. Amusing Planet.

Sizemore, Grant. (n.d.) Cats and birds: The combination can be disastrous. ABC Birds.

Ward, Jason. (18 July 2021). The Cat Responsible for the Death of an Entire Species. Medium.


Agamawan Firaun ‘Tunggang Agama’ Buat Bisnes Mumia Haiwan

Mesir Purba sinonim dengan empat perkara; firaun yang berbaris sampai 30 dinasti, piramid yang bukan sebiji, jemaah dewa-dewi yang ramainya macam jumlah menteri di sini, dan mumia sebagai ibrah buat generasi hingga kini.

Cuma bila dikata mumia, bukanlah bermaksud mumia manusia sahaja. Haiwan pun turut sama. Bahkan kalau diikutkan, jumlah mumia haiwan sebenarnya lebih banyak dari mumia manusia. Ini kalau diambil anggaran saintis – iaitu terdapat lebih 70 juta mumia haiwan dibuat dan disemadikan di lebih 30 buah tapak di seluruh Mesir dalam tempoh 1,200 tahun (800 SM – 400 M).

Bayangkan di Saqqara sahaja, saintis pernah menjumpai tapak yang menyimpan 8 juta mumia haiwan – yang rata-ratanya adalah mumia anjing. Punya banyak 8 juta ini, ia melebihi populasi anjing di Malaysia yang baru takat 6 juta ekor. Kiranya, satu tapak sahaja dah boleh pupuskan anjing di satu negara – menunjukkan dahsyat tak dahsyat industri mumifikasi haiwan pada masa itu.

Lebih dahsyat, ia berbibit mula dari satu faktor saja. Iaitu agama. Orang Mesir Purba dahulu amat akrab dengan haiwan. Ini lantaran gaya hidup mereka yang bercucuk tanam, menternak, dan menggauli Sungai Nil. Habitat begini memang mesra haiwan. Justeru, memudahkan mereka membuat pemerhatian sekali gus mengaitkan sifat haiwan dengan ciri ketuhanan.

Contohnya seperti Anubis. Ia disinonimkan dengan anjing jakal. Ini kerana sifat haiwan itu yang mampu mengharungi gurun tandus sendirian tanpa tersesat amat sesuai dengan Anubis yang dipuja sebagai dewa kematian dan penuntun roh ke alam sebalik mata. Menerusi perkaitan sebegitu, anjing jakal pun lantas disucikan.

Bagi kes dewa Hap (Apis) pula, perkaitan tersebut membawa kepada pemujaan kerbau. Di mana, seekor kerbau akan dipilih untuk dimuliakan. Ia diberi makan, diurut seharian, dan diarak di hadapan khalayak sambil pendeta di sampingnya cuba ‘menafsir wahyu Tuhan’. Kemudian setelah kerbau ini mati, ia dimumiakan dan disemadi secara besar-besaran, sebelum diganti dengan kerbau lain yang turut dituhankan.

Budaya sebegini sudah bersebati sejak dinasti pertama lagi. Iaitu sekitar 2925-2775 SM. Namun menjelang 800 SM, ia mula disulami unsur kapitalis. Sampai timbul industri mumifikasi haiwan – yang bertujuan sama ada untuk disemadikan bersama pemilik, dipersembah sebagai makanan firaun di akhirat, atau ‘gula-gula’ kepada dewa untuk mengabulkan hajat.

Situasinya boleh dikatakan sama saja macam di Mekah pada era Jahiliyah. Di mana, pembesar Quraisy sebagai pengendali Kaabah mengaut keuntungan dengan menjual berhala-berhala kecil al-Latta, al-Uzza, dan al-Manat kepada para jemaah.

Cuma bezanya, penjualan patung berhala ini melibatkan benda mati. Yakni, patung yang diukir. Berbeza dengan mumia haiwan di Mesir Purba yang bermain dengan benda hidup. Bayangkan, haiwan-haiwan seperti kucing, anjing, babun, sekendi, helang, katak, ular, dan buaya habis diburu untuk dimumiakan.

Kalau diburu seekor-dua, boleh tahan lagi. Ini kalau sampai berjuta, mahu tak pupus populasinya? Dan memang saintis pun mengesahkan yang sekendi diburu sampai pupus di Mesir Purba (mujur masih ada di Sub-Sahara). Helang dan babun pula mengalami penyusutan mendadak. Bagi haiwan lazim seperti kucing dan anjing, populasinya dapat bertahan berikutan adanya program penternakan massa – yang dibuat baik oleh pihak kuil mahupun orang kampung sendiri.

Namun, penternakan besar mana pun sukar menampung permintaan maha tinggi. Banyak dah satu hal. Deras pun satu hal. Bayang, kita di sini yang memerlukan 2.09 juta ekor ayam sehari  (1/15 dari jumlah populasi) sebagai protein utama pun tak tertampung, inikan lagi orang Mesir Purba yang ‘infaq’ mumia kucing dan anjing macam kita ‘infaq’ roti Gardenia ke masjid tiap Jumaat. Memang garu kepalalah para pendeta.

Sampaikan, mereka terpaksa buat perkara-perkara yang hari ini dianggap satu dosa besar. Iaitu, penderaan haiwan. Ini antara lain dibuktikan menerusi kajian di Animal Center, New York pada 2011. Masa itu, koleksi mumia haiwan di Muzium Brooklyn dihantar untuk menjalani imbasan CT.

Hasil mendapati, haiwan-haiwan yang diimbas (merangkumi kucing, sekendi, cencorot, dan ular) berusia sangat muda (kecil dan belum matang). Tak cukup muda, rata-rata turut memiliki kesan tercedera seperti retak tulang leher (tanda dipukul). Kajian serupa pada tahun 2020 di Swansea University, Wales juga menemui dapatan sama; anak kucing  dijerut sampai mati; tulang burung kestrel retak; dan ginjal ular mengalami dehidrasi (akibat kurang diberi minum).

Penderaan begini sudah amat mengejutkan. Ditambah pula dengan budaya penipuan. Betapa, bukan semua mumia haiwan berisi haiwan. Ada yang sekadar diisi dengan tulang atau organ. Ada pula yang memang diganti habis dengan lumpur, kayu, kulit telur, atau bulu.

Ini, sebagaimana yang dibentangkan dari hasil kajian Dr. Lidija McKnight dari University of Manchester pada 2015. Di mana, dari 800 mumia haiwan yang diimbas, hanya satu pertiga sahaja benar-benar mengandungi haiwan lengkap. Selebihnya, sekadar ‘karipap berinti angin.’

Apapun kata Dr. Lidija, penipuan begini tidak menghanginkan para pelanggan. Mereka sendiri tahu tentang kewujudan tiga jenis kandungan ini  – iaitu haiwan penuh (walau bersaiz kecil macam ayam KFC), anggota haiwan (bulu, kulit telur, atau tulang), dan benda yang sekadar ada bekas haiwan (seperti lumpur dan kayu).

Penjenisan begini sebetulnya menuding kepada tiga perkara. Pertama, kuasa beli yang pelbagai. Kedua, penyelewengan golongan pendeta. Dan ketiga, sikap beragama dalam kalangan Mesir Purba sendiri yang ‘asal ada’.

‘Asal ada’ ini bagaimana pun tidaklah mesti berkonotasi buruk. Ia bukan bermakna mereka berperangai ‘mengidam macam-macam tapi dengan Tuhan pun kedekut dan berkira’. Cuma ia lebih kepada, “Kalau hati dah berniat nak menderma (sebagai ikhtiar pengabul doa) tapi dalam tangan hanya ada lebihan harta sepuluh sen, jangan rasa malu. Derma saja. Pintu Tuhan bukan cuma boleh diketuk oleh orang kaya.”

RUJUKAN

Anyangwe, Eliza. (2015, 22 May). Could Egypt’s empty animal mummies reveal an ancient scam? CNN World.

Keats, Jonathon. (2017, 10 November). The Animal Mummy Business. Discover Magazine.

Moskowitz, Clara. (2020, 4 December). Unprecedented 3-D view inside Animal Mummies. Scientific American.

O’Brien, Jane. (2011, 17 November). Unwrapping the ancient Egyptian animal mummy industry. BBC.

Pruitt, Sarah. (2018, 30 August). Scientists Reveal Inside Story of Ancient Egyptian Animal Mummies. History.


Teknologi Pengecaman Wajah Dan Kebocoran Keselamatan

Teknologi yang digunakan saat ini untuk mengesahkan pekerja, penumpang dan orang lain masih merupakan proses yang sedang berkembang. Kembali pada zaman dahulu, terdapat risalah kertas yang digantikan dengan lukisan tangan dan kemudian gambar dan video. Sehingga baru-baru ini, memadankan muka dengan nama-nama mereka yang tepat adalah proses yang panjang dan yang biasanya dibuat oleh artis lakaran.

Pelbagai kaedah pengenalan yang digunakan telah menjadi semakin maju selama beberapa dekad dengan perisian keselamatan pengenalan wajah yang mengetuai jalan. Jika teknologi ini digunakan secara beretika dan tepat, ia benar-benar boleh meningkatkan keselamatan awam, tetapi terdapat banyak risiko yang mesti dipertanggungjawabkan seperti penyalahgunaan data, kaedah penipuan baru dan kebimbangan privasi.

Untuk mengetahui implikasi untuk memperluaskan penggunaan teknologi keselamatan pengenalan wajah, mari kita lihat beberapa kelemahan keselamatan.

1. KECURIAN IDENTITI

Kita semua menyimpan kata laluan rahsia kita dan kita cuba untuk memilih sesuatu yang tidak dapat diteka dengan mudah. Walau bagaimanapun, kita tidak dapat melindungi wajah kita dengan cara yang sama dengan menjadikan keselamatan pengiktirafan muka sebagai sasaran utama bagi penipu untuk mencuri identiti orang. Di dunia nyata, mengesahkan seseorang bukanlah masalah besar kerana terdapat begitu banyak faktor lain yang melibatkan orang-orang sebenar untuk mengesahkan seseorang.

Walau bagaimanapun, dalam dunia digital, ia adalah cerita yang berbeza. Hackers boleh memintas kunci muka dengan gambar identiti mangsa mereka dengan cuba mencuri dan walaupun pemeriksaan “liveness” yang kemudian diperkenalkan mudah dielakkan.

Sistem keselamatan pengenalan muka terbaru yang termasuk dalam peranti seperti iPhone, menggunakan peta kedalaman 3D untuk mengesan dan mengesahkan semua ciri orang yang memiliki peranti ini. Langkah keselamatan baru ini sangat sukar untuk diperbodohkan dan memerlukan hackers yang berpotensi untuk mencipta beberapa jenis perwakilan wajah mangsa. Ia sukar, tetapi tidak mustahil.

2. PRIVASI DATA

Kebimbangan privasi pengiktirafan wajah merupakan salah satu isu yang paling banyak diperdebatkan teknologi ini. Sebelum menggunakannya, anda perlu bertanya di mana data wajah saya disimpan? Siapa yang boleh mengakses maklumat ini? Adakah terdapat sebarang kegunaan lain untuk maklumat ini?

Walaupun anda seorang pengguna internet kasual, wajah anda, kemungkinan besar, sudah terapung di sekitar internet melalui profil media sosial dan kebanyakan orang yang mempunyai kamera resolusi tinggi di telefon pintar mereka boleh mengambil gambar anda dari jarak jauh yang berkualiti.

Walau bagaimanapun, teknologi FaceID sentiasa aktif dan akan diaktifkan secara automatik setiap kali ia mengesan wajah anda. Ini tidak terhad kepada iPhone sahaja, peranti seperti Amazon Echo sentiasa mengawasi anda melalui kamera hadapan dan siapa yang tahu berapa data yang disimpan dan lokasi yang sedang dipegang.

3. MEMALSUKAN TANDATANGAN

Salah satu kesan sampingan pengesahan muka adalah keupayaan untuk menyalin tandatangan orang. Banyak syarikat kad kredit menggunakan teknologi ini untuk mengesahkan identiti pelanggan mereka dan sementara perisian penglihatan komputer boleh digunakan sebagai kaedah pengesahan pantas, ianya belum disempurnakan. Semua sistem pengiktirafan pelbagai wajah memerlukan keadaan pencahayaan tersendiri dan jika syarat-syarat ini tidak sempurna, mereka mungkin menerima pengguna yang salah atau menolak pengecaman yang asal.

4. KECELARUAN IDENTITI

Sekiranya sistem pengiktirafan muka mempunyai kadar kesilapan yang tinggi, ia boleh membawa kesan besar dalam bidang seperti penguatkuasaan undang-undang dan keselamatan pengangkutan. Pengesahan muka digunakan untuk mengesahkan identiti penumpang di lapangan terbang dan walaupun satu kesilapan boleh mengalami kesilapam besar dengan orang yang dituduh salah atau tidak dapat membuktikan identiti mereka. Setiap kali tidak ada ruang untuk kesilapan, kita perlu bertanya-tanya bagaimana teknologi ini menjadi tidak menentu.

5. RISIKO ETIKA

Setiap kali teknologi baru diterima secara meluas, kita cenderung melupakan beberapa kebimbangan etika. Sebagai contoh, di China, pengenalan wajah digunakan untuk memberi kredit skor sosial pada setiap warga berdasarkan kepercayaan mereka terhadap seseorang. Dengan kata lain, teknologi ini digunakan untuk terus memerhati rakyat untuk memastikan bahawa mereka tidak melangkah keluar. Dalam kes ini, lebih banyak anda mengikuti peraturan, semakin baik skor sosial anda.

Memandangkan semua risiko dan kebimbangan keselamatan, kita perlu bertanya-tanya apakah faedah pengecaman muka benar-benar bernilai kerana teknologi ini boleh dengan mudah disalahgunakan. Pada umumnya, apabila alat baru muncul, seperti ciri meningkatkan teknologi pengecaman wajah, anda perlu sentiasa ingat bagaimana syarikat dan kerajaan boleh menggunakan teknologi ini untuk tujuan tersendiri.

Walaupun pencipta teknologi pengenalan wajah membinanya untuk satu tujuan tertentu, mungkin ada ratusan atau bahkan ribuan kegunaan lain yang mungkin tidak begitu baik.

Razak ZahaIIBA Members


Mengapa Ramai Rakyat Malaysia Minat Lagu Leleh?

Rakyat Malaysia dan muzik leleh ini boleh dikatakan ibarat aur dengan tebing. Buktinya di radio, lagu leleh sentiasa menjadi pilihan utama untuk dimainkan. Malah dalam anugerah muzik seperti Anugerah Juara Lagu (AJL) pun kebanyakan penyanyi membawa lagu leleh. Bukan setakat itu sahaja, dalam arena underground juga lagu leleh masih lagi dimainkan.

Persoalannya sekarang kenapa ramai rakyat Malaysia sangat meminati lagu leleh? Ada yang mendakwa semua ini dimainkan oleh pihak radio kerana hanya mahu putarkan lagu leleh sahaja. Alasan yang seringkali diberikan adalah radio bertindak di atas permintaan pendengar. Jika pendengar mahu dengar lagu leleh, maka itulah yang mereka akan dapat.

Sebenarnya ada sebab lain juga seperti lagu leleh yang sangat matching dengan jiwa kemelayuan. Dekat mana yang matching tu?

Sejak zaman berzaman, orang Melayu memang sangat suka berkias dan mengaplikasikan metafora dalam kehidupan. Buktinya orang Melayu miliki begitu banyak peribahasa yang memiliki dua lapis makna. Sebagai contoh, siapa makan cabai dia terasa pedasnya yang bermaksud siapa buat salah dia akan terasa. Kalau dilihat sebentar, makan cabai memang boleh buat kita mengelabah dan maksudnya pula dipadankan dengan sikap kita setelah buat sesuatu kesalahan.

Budaya suka berkias ini akhirnya banyak digunakan dalam lagu-lagu leleh. Sebagai contoh dalam lagu Tiara nyanyian kumpulan Kris, bait lirik “jika kau bertemu aku begini, berlumpur tubuh dan keringat membasah bumi”, membuatkan kita yang mendengar berasa cukup syahdu. Sama macam peribahasa zaman dahulu, lirik lagu itu mempunyai dua lapis makna iaitu badan yang berlumpur dan kesusahan.

Jadi lirik yang berkias-kias ini telah membuatkan begitu banyak lagu leleh popular dengan begitu cepat. Ini kerana kita semua sudah terbiasa dengan metafora ataupun kiasan sejak zaman berzaman. Tapi masalahnya lagu leleh hari ini tidak lagi memiliki lirik yang kompleks dan maksud yang mendalam, jadi macam mana?

Lagu leleh juga boleh dikaitkan dengan sifat orang Melayu yang tenang. Tenangnya orang Melayu sampai British anggap bangsa ini sangat malas kerana tidak mengikuti masa yang mereka tetapkan. Buktinya ada orang British beranggapan orang Melayu hanya suka bersenang-lenang sahaja. Padahal mereka tidak tahu bahawa orang Melayu mengamalkan ekonomi sara diri dan lebih gemar mengusahakan ladang sendiri.

Ditambah lagi orang Melayu memang tidak suka melawan untuk perkara yang sia-sia. Buktinya hanya dua figura dalam sejarah Melayu iaitu Hang Jebat dan Megat Sri Rama yang benar-benar melakukan penentangan tetapi dalam skala kecil. Dengan sikap orang Melayu yang lebih tenang dan tidak suka melawan ini membuatkan mereka lebih gemarkan lagu leleh.

Lagu leleh diketahui berentak sangat perlahan, melankolik dan bermain dengan emosi. Maka lagu leleh lebih sesuai dengan jiwa orang Melayu yang penuh dengan kelembutan.

Selain itu terdapat beberapa sebab seperti nostalgia. Bagi sesetengah orang, mendengar lagu leleh akan membuatkan mereka mengingatkan kembali nostalgia ataupun kenangan lama. Ditambah lagi jika kenangan itu sangat memberi makna dalam hidup seperti permulaan dan pengakhiran hubungan. Dengan mendengar lagu leleh, segala imaginasi masa lalu akan terimbas dan membuatkan kita merasa sangat dekat lagu tersebut.

Kesimpulannya, lagu leleh dan kita memang sangat sebati sehingga sangat sukar untuk dipisahkan. Malah beberapa genre yang memasuki negara kita turut tidak terlepas daripada pengaruh leleh. Rock kapak adalah antara genre yang terbit daripada heavy metal dan diadunkan dengan muzik leleh. Maka terhasil lagu-lagu yang cukup power pada era 1990 an. Apa-apapun lagu leleh tak salah tetapi menjadi satu kesalahan apabila terlalu kerap dimainkan.

Dah setel layan lagu leleh, kalian dijemput membeli buku LIPUR LARA ALAM MELAYU. Dalam buku ini, kalian akan terpana melihat kehebatan seni bangsa Melayu yang sudah lama terpahat dalam sejarah. Link pembelian: https://shopee.com.my/Lipur-Lara-Alam-Melayu-i.238336777.21315815920

RUJUKAN:

Hassan Ahmad. (2016). Bahasa dan pemikiran Melayu. Kuala Lumpur: Dewan Bahasa dan Pustaka.

Heshmat, S. (2019, Mei 20). 6 reasons why we enjoy listening to sad music. Psychology Today. Dipetik daripada https://www.psychologytoday.com/intl/blog/science-choice/201905/6-reasons-why-we-enjoy-listening-sad-music

Rakshit, D. (2021, Mei 28). Why some people love sad music — and others don’t. The Swaddle. Dipetik daripada https://theswaddle.com/why-some-people-love-sad-music-and-others-dont/